text:
Sedeng itepa
kedise cerik-cerik ngalih amah,
kedise cerik-cerik ngalih amah,
saget ada kedis gede pesan teka uli delod pasih.
Bulunne samah, kampidne lumbang, matanne gede,
Bulunne samah, kampidne lumbang, matanne gede,
tur galak pesan, madan Sang Muun.
Ditu ia bareng ngalih amah. Kedise ane cerik-cerik nyeh pesan, nepukin kedise ane gede tur galak ento. Tusing ada ane bani paek baan takutne.
Kacerita jani ada kedis cerik ngindang ba duur, madan Sang Lanjana. Ia sliak-sliuk makeber di duur carike. Jengah pesan ia nepukin ada kedis gede, bareng ngalih amah sig tongos kedise cerik-cerik. Solahne jele pesan teken kedise lenan, sabilang ada ane paek nagih cotota.
Ditu Sang Lanjana age metakon,
“Ih, ne te jerone uli dije? Tumben tepukin tiang dini, bareng ngalih amah.
Buina jerone kaliwat sombong pesan.”
Mare ningeh ada kedis cerik ane mamunyi keto, pedih Sang Muun tur mesaut banggras,
“Ah, iba kedis cerik, mapi-mapi tuara nawang.
Ne suba ane madan Sang Muun. Ratun kedise uli delod pasih.
Degag tingkah ibane mesuang peta teken kai.”
Suba kone keto, masaut Sang Lanjana,
“Tui iba dadi ratu, kai tuara megusti teken iba. Buina kai tonden taen merasa kalah.
Jet ja iba gede, tuara ja gedenan apa tain ibane teken tain kaine.
Yadin iba makampid lumbang, kai tusing takut.
Yen prade lakar mapetuk mategeh-tegehan makeber.”
Baan ningeh munyine Sang Lanjana keto, jengah gati Sang Muun lantas ia ngomong,
“Beh degag pesan iba mesuang peta. Iba soroh kedis kapecit,
nagih ngalahang kai. Ukudan ibane tuah amun tain kaine dogen.
Nah apang kai nawang, tegarang iba meju jani.
Amuncen geden tain ibane!”
Mare keto, Sang Lanjana laut kirig-kirig tumuli makecos di duur tain kebone, sambilange ngomong,
“Ih, iba Sang Muun. Ne dong iwasin tain kaine!”
Sang Muun bengong ngiwasin tainne Sang Lanjana,
tur merasa teken dewek kalahang kedis cenik.
Sasubanne keto ngomong Sang Muun brangti,
“Nah, saja kai kalah, dening gedenan tain ibane.
Ane jani jalan mategeh-tegehan makeber!”
Keto abetne Sang Muun, laut nimbal Sang Lanjana,
“Jalan! Mai tutug kai!”
Laut ngamaluin Sang Lanjana makeber. Sang Muun sahasa ngetut pakeberne Sang Lanjana.
Di subane paek, encol Sang Lanjana mencegan di tendas Sang Muune, sambilange nyohcoh tendasne.
Sang Muun tuara ajin teken solahne Sang Lanjana keto. Buina tuara merasa tendasne tinggahina baan Sang Lanjana, mapan Sang Lanjana madewek kedis cerik.
Gelisang satua, suba tegeh pakeberne Sang Muun. Laut ia makaukan,
“Sang Lanjana, Sang Lanjana!” “Uuuh,”keto pasautne Sang Lanjana. Dingeha sawat pesan ba duur teken Sang Muun.
Dening karasa Sang Lanjana nu ba duuran, laut Sang Muun ngietang makeber negehang.
Ditu buin ia makaukan,
“Sang Lanjana, Sang Lanjana!”
“Uuuh,” keto buin pasautne Sang Lanjana.
Sambilanga nyohcoh tendasne Sang Muun. Dening dingeha munyin Sang Lanjana nu masi ba duuran, dadi buin Sang Muun makeber negehang.
Dewekne suba marasa kenyel pesan, buin tendasne marasa suba ngaap tur sakit.
Dening keto, ngomong jani Sang Muun,
“Ih, Sang Lanjana, awake jani suba ngaku kalah.
Tusing sida baan kai nutug cai, jalan suba jani tuun!”Sang Muun laut ngencolang masliuk nuunang. Sang Lanjana ngincegang nyohcoh tendasne Sang Muun. Kanti maklumpasan kulit kaun tendasne.
Di subane teked beten, Sang Lanjana laut ngenggalang makecog masangkliban di bête. Sang Muun sakit nandang tatu di tendasne.
Kasuen-suen Sang Muun mati baan naanang sakit.
Keto upah anake demen ngrusuhin anak cerikan,
tur banggi muah sombong teken anak len.


c: text/html

text:
1Sane mangkin malantaran pracaya ring Ida Sang Kristus iraga sampun kadameang pamantuka ring Ida Sang Hyang Widi Wasa. Duaning asapunika iraga muponin damene punika ring ayun Ida Sang Hyang Widi Wasa, malantaran Panembahan iragane Ida Hyang Yesus Kristus. 2Malantaran iraga pracaya, Ida Sang Kristus ngawinang iraga uning tur urip ring sajeroning sih pasuecan Ida Sang Hyang Widi Wasa. Duaning punika, iraga masuka rena sajeroning pangajap-ajap jaga nampi paica kaluihan Ida Sang Hyang Widi Wasa. 3Samaliha iraga taler masuka rena ring sajeroning kakewehan, santukan iraga sampun pada uning, mungguing kakewehan punika pacang ngwetuang kapagehan, 4samaliha malantaran kapagehan iraga Ida Sang Hyang Widi Wasa ledang ring iraga, tur santukan iraga sampun kaledangin, kenginan iraga maderbe pangajap-ajap. 5Pangajap-ajape puniki nenten jaga ngawinang iraga mapangenan, santukan sih pasuecan Ida Sang Hyang Widi Wasa sampun kabriokang ring angen iragane malantaran Roh Idane, sane dados paican Ida Sang Hyang Widi Wasa ring iraga. 6Santukan rikala iraga durung mrasidayang ngrahayuang dewek iragane, Ida Sang Kristus sampun seda pabuat iraga sane corah, ring dauh sane sampun kapastiang antuk Ida Sang Hyang Widi Wasa. 7Durung janten wenten anak sane nyak padem buat dados pangentos anak sane patut. Nanging buat makadados pangentos anak sane becik, menawi wenten anak sane nyak ngemasin padem. 8Nanging Ida Sang Hyang Widi Wasa sampun nyinahang sih pasuecan Idane sane tan kadi-kadi ring iraga, santukan daweg iraga kantun madosa Ida Sang Kristus sampun seda pabuat iraga. 9Malantaran sedan Ida Sang Kristus, sane mangkin iraga kadameang pamantuka ring Ida Sang Hyang Widi Wasa, langkung-langkung malih Ida Sang Kristus pacang ngluputang iraga saking pamidukan Ida Sang Hyang Widi Wasa. 10Iraga puniki sane dados meseh-meseh Ida Sang Hyang Widi Wasa, nanging malantaran sedan Putran Idane, iraga dadosang Ida parasawitran Idane. Napi malih sane mangkin, iraga sane dados parasawitran Ida Sang Hyang Widi Wasa, sinah pacang karahayuang antuk Ida Sang Kristus santukan Ida sampun nyeneng. 11Nanging durung puput rauh iriki; iraga taler masuka rena sajeroning Ida Sang Hyang Widi Wasa malantaran Ida Hyang Yesus Kristus, Panembahan iragane, sane sampun ngawinang iraga dados sawitran Ida Sang Hyang Widi Wasa. 12Anak adiri sane ngawinang wenten dosa ring jagate, tur malantaran dosan anake punika, ngawinang wenten pati. Samaliha jadmane makasami patut padem santukan ipun makasami sampun ngardi dosa. 13Sadurung Pidabdab Torate kapaicayang, dosane sampun wenten ring jagate. Nanging dosane punika nenten ketang, santukan durung wenten Pidabdab Torat. 14Nanging sang pati sampun ngereh jadmane makasami ngawit saking masan Dane Adam rauh ring masan Dane Musa, taler ngreh jadmane sane nenten nglakonin dosa sakadi dosan Dane Adam, inggih punika tungkas ring pituduh Ida Sang Hyang Widi Wasa. Dane Adam punika pinaka dados lawat buat Ida sane jaga rauh. 15Nanging sang kalih punika nenten pateh, santukan sih pasuecan Ida Sang Hyang Widi Wasa punika bina pisan ring dosan Dane Adam. Sawiakti pisan, mungguing akeh jadmane sampun padem malantaran dosan anake adiri punika. Nanging sih pasuecan Ida Sang Hyang Widi Wasa langkungan malih ring punika. Kadi asapunika sih pasuecan Idane tumiba ring jadmane katah malantaran sih pasueca anak adiri punika, inggih punika Ida Hyang Yesus Kristus. 16Samaliha wenten binanipun sih pasuecan Ida Sang Hyang Widi Wasa ring dosan anak adiri. Sasampun dosane asiki punika, raris rauh tetepasan: "Iwang". Nanging sasampun akeh pisan dosane, raris rauh kaputusan sih pasueca sane tan kadi-kadi agengipun: "Nenten iwang". 17Sawiakti pisan mungguing majalaran dosan anak adiri, kawisesan sang pati sampun ngawitin nyapa kadi aku, malantaran anake adiri punika. Nanging tan kadi-kadi ageng pikenoh paindikane sane sampun kakardi antuk anake adiri, inggih punika Ida Hyang Yesus Kristus. Sakancan anake sane nampi mertan Ida Sang Hyang Widi Wasa sane maliah-liah miwah paica dame Idane, ipun pacang molih urip tur mrentah ngiring Ida Sang Kristus. 18Duaning asapunika, malantaran dosan anak adiri, jadmane makasami keni pasisip; kadi asapunika taler masrana pamargi sane patut saking anak adiri, jadmane makasami kabebasang tur kicen urip. 19Samaliha malantaran dosan anak adiri sane tungkas ring Ida Sang Hyang Widi Wasa, jadmane sami dados jadma madosa; kadi asapunika taler malantaran pamargin Anak adiri sane satinut ring Ida Sang Hyang Widi Wasa jadmane makasami kadameang pamantuka ring Ida Sang Hyang Widi Wasa. 20Pidabdab Torate kapaicayang, mangda pakardine sane tan patut sayan sinah tur ngakehang; nanging sayan akeh dosane, sih pasuecan Ida Sang Hyang Widi Wasa taler sayan ageng tur kantos maliah-liah. 21Santukan, dosane sampun mrentah malantaran sang pati, kadi asapunika taler sih pasuecan Ida Sang Hyang Widi Wasa mrentah malantaran kasujatian, sane nuntun iraga ngungsi urip langgeng sajeroning Ida Hyang Yesus Kristus, Panembahan iragane.
Copyright
Learn More

robotstxt: allowed

filter: keep


text:
1Wenten anak mawasta Lasarus ring kota Betania, sedek nandang sakit. Betania punika kotanipun Maria miwah nyamanipune Marta. ( 2Maria punika pecak mriokin cokor Ida Hyang Yesus antuk minyak wangi tur nyusutin antuk bokipune. Mungguing Lasarus, sane sakit punika nyamanipune.) 3Nyaman Lasaruse sane eluh kekalih punika raris ngaturang piuning ring Ida Hyang Yesus kadi asapuniki: "Guru, sawitra sesayangan Gurune sedek nandang pinakit." 4Wau Ida Hyang Yesus mireng indike punika, Ida raris ngandika sapuniki: "Panyakitne ento tusingja ngranayang Lasarus mati, nanging bakal ngranayang Ida Sang Hyang Widi Wasa kaluihang tur Putran Ida Sang Hyang Widi Wasa bakal nampi kaluihan." 5Ida Hyang Yesus mula tresna pisan ring Marta miwah ring Maria embokipune miwah ring Lasarus. 6Sasampune Ida mireng orti indik Lasarus sakit, Ida kantun malih kalih rahina makolem ring genahe punika. 7Sasampune punika Ida raris ngandika ring sisian Idane: "Jalanja jani malipetan ka wewengkon Yudea." 8Pasaur parasisian Idane: "Guru, bes wau pisan anak Yahudine misadia ngencurin Guru; punapike Guru jaga malih mrika?" 9Pasaur Idane: "Tusingke ane awai ento roras jam makelonne? Yen ada anak majalan lemahne sinah ia tusing lakar katanjung, sawireh ia ningalin galang jagate. 10Nanging yen anake majalan di petenge, ia lakar katanjung, sawireh tusing ada galang di dewekne." 11Kadi asapunika pangandikan Idane; wusan punika Ida raris nglanturang sapuniki: "Sawitran iragane Lasarus ia pules, nanging jani Guru lakar kema mangunang ia!" 12Parasisian Idane raris masaur sapuniki: "Inggih Guru, yening ipun pules sinah ipun pacang gelis seger!" 13Pangandikan Idane punika mapiteges, mungguing Lasarus sampun padem. Nanging parasisiane mitaenang Ida maosang Lasarus punika pules sakadi biasa. 14Duaning punika Ida terus terang ngandika ring dane sapuniki: "Lasarus suba mati. 15Nanging aget Guru tusing ada ditu dugas ento, sawireh unduke ene gede gunanne buat cening, apanga cening pada pracaya. Jalan jani iraga kema!" 16Dane Tomas (sane mapesengan Kembar) raris mabaos ring timpal-timpalnyane sapuniki: "Jalan jani bareng-bareng kema ngiring Ida Sang Guru, apanga iraga bareng mati ngiring Ida!" 17Sasampune Ida Hyang Yesus rauh irika, dapetang Ida Lasarus sampun kilidang petang rahina sane sampun langkung. 18Kota Betaniane punika tanja doh saking kota Yerusalem, sawatara wenten tigang kilometer. 19Duk punika akeh anak Yahudine pada rauh mrika majenukan buat nglipur Marta miwah Maria, santukan nyamanipune padem. 20Wau Marta miragi mungguing Ida Hyang Yesus rauh, raris ipun medal mendakin Ida, nanging Maria kantun jumah. 21Irika Marta raris matur ring Ida Hyang Yesus sapuniki: "Inggih Sang Guru, yening duk punika Guru wenten iriki sinah nyaman titiange tan pacang padem! 22Nanging titiang taler uning, mungguing sane mangkin Ida Sang Hyang Widi Wasa pacang nglingganin saluiring sane tunas Guru ring Ida." 23Ida raris ngandika ring ipun sapuniki: "Nyaman eluhe lakar buin idup!" 24Pasauripune: "Titiang uning, mungguing ipun pacang bangun tur urip ring rahina pamuput jagate." 25Pangandikan Idane ring ipun: "Guru ene witing bangun anake mati muah witing urip. Nyenja pracaya teken Guru, yadiapin ia suba mati, ia lakar idup. 26Tur nyenja ane idup tur pracaya teken Guru, anake ento tuara lakar mati. Apake eluh pracaya teken unduke ene?" 27Pasauripune: "Inggih Guru, titiang pracaya, mungguing Guru puniki Sang Prabu Sane Kajanjiang, Putran Ida Sang Widi Wasa, sane tumurun ka jagate." 28Wusan matur asapunika Marta raris mawali ngrereh Maria nyamanipune. Ipun mabaos makisi-kisi sapuniki: "Sang Guru suba rauh, embok nikaina!" 29Wau miragi indike punika, Maria raris bangun gegelisan medal nangkilin Ida. ( 30Duk punika Ida Hyang Yesus durung ngranjing ka kotane punika, Ida kantun ring genah pecak Ida katangkilin antuk Marta.) 31Wau manggihin Maria bangun tur medal gegison, sawatek anak Yahudine sane wenten jumahan sareng ipun, buat nglipur ipun, sami pada bangun tur nututin ipun. Ipun kapitaenang jagi ka pamendemane tur masesambatan irika. 32Sasampune Maria rauh kapanggih ring Ida Hyang Yesus, ipun raris matimpuh sumungkem ring cokor Idane. Aturipune: "Duh Sang Guru, yening Guru wenten iriki, sinah nyaman titiange tan pacang padem!" 33Wau Ida Hyang Yesus ngaksi Maria miwah sawatek anak Yahudine sane rauh nyarengin ipun sami pada ngeling, duk punika ugi kadi ketus kayun Idane, kawelas arsan, 34raris Ida mataken ring Maria: "Dija ia ilidang eluh?" Pasauripune: "Inggih Guru, ngiringja cingakin mrika!" 35Irika Ida Hyang Yesus raris nangis. 36Raris wetu baos anak Yahudine sapuniki: "Tingalinja, ambate tresnan Anake ene teken ia!" 37Nanging wenten ring pantaranipune sane mabaos sapuniki: "Ia nyidayang nyedangang matan anak buta, singke Ia nyidayang apanga Lasarus buung mati?" 38Malih wetu kawelas arsan Ida Hyang Yesus, irika Ida raris mamargi ka pamendemane, sane marupa gua tur bungasnyane katutup antuk batu. 39Pangandikan Idane: "Kisidangja batune ento!" Irika Marta, nyaman sang padem punika masaur sapuniki: "Inggih Guru, sane mangkin ipun sampun mambu, santukan sampun petang rahina ipun kailidang." 40Pangandikan Idane ring ipun: "Tusingke ibusan Guru ngorahang teken eluh, eluh lakar ngatonang kaluihan Ida Sang Hyang Widi Wasa yen eluh pracaya?" 41Batune punika raris kakisidang. Ida Hyang Yesus tumuli tumenga saha ngandika sapuniki: "Duh Aji, Titiang ngaturang panyuksma, santukan Palungguh Aji mirengang pinunas Titiange. 42Titiang uning mungguing Palungguh Aji tansah mirengang pinunas Titiange, nanging puniki aturang Titiang, mangdane anake akeh sane wenten iriki, sami pada pracaya, mungguing Palungguh Aji sane ngutus Titiang." 43Sasampune wusan matur asapunika, Ida raris ngandika saha jangih asapuniki: "Lasarus, pesuja cening!" 44Sang padem raris medal, lima batisipune kari mabedbed antuk kasa rurub tur muanipune antuk kasa panekep mua. Ida raris ngandika ring anake akeh, pangandikan Idane: "Embusin rurubne tur depang ia majalan!" 45Akeh ring pantaran anak Yahudine sane rauh majenukan ka umah Maria, sane ngantenang paindikan sane kakardi antuk Ida Hyang Yesus, pracaya ring Ida. 46Nanging wenten sane mawali nangkil ring parapamimpin golongan Parisine, tur nguningayang ring dane paindikan sane kakardi antuk Ida Hyang Yesus. 47Irika parapamimpin golongan Parisine miwah pangageng panditane raris marumang Majelis Agamane tur pada mabaos sapuniki: "Sapunapi antuk mangkin? Anake punika tan mari ngardi paindikan-paindikan sane tawah-tawah! 48Yen banggayang Ipun kadi asapunika, sinah sami jadmane jagi pracaya ring Ipun. Yan kadi asapunika tan urungan pangageng-pangageng bangsa Romane jaga rauh anglurug, ngrampas tur ngrusak Perhyangan Agunge miwah bangsan iragane." 49Irika salah tunggal ring pantaran ida danene, sane mapesengan Kayapas, sane madeg Pandita Agung duk masa punika, mabaos sapuniki: "Ragane tan pisan uning ring indik! 50Tan kapineh antuk ragane, mungguing buat ragane becikan wenten sane padem adiri tinimbang sakuub bangsan iragane kasirnayang?" 51Sujatinipun baos idane punika tanja wetu saking ragan idane ngraga. Nanging sakadi Pandita Agung ring masa punika, ida ngramalang mungguing Ida Hyang Yesus pacang seda buat bangsa Yahudine. 52Samaliha boyaja pabuat bangsane punika kewanten, nanging taler buat munduhang tur nyikiang paraputran Ida Sang Hyang Widi Wasa sane sambrag masrambiahan. 53Ngawit saking rahina punika parapangageng bangsa Yahudine raris pada igum jagi nyedayang Ida Hyang Yesus. 54Duaning punika Ida Hyang Yesus tan kayun ngenah ring arepan bangsa Yahudine, nanging Ida raris lunga saking Yudea ngungsi kota Epraim, sane nampek ring tegal melakange. Irika Ida jenek sareng ring parasisian Idane. 55Daweg punika Rerainan Paskah bangsa Yahudine sampun nampek. Punika awinan akeh anake sane saking desa-desa rauh ka kota Yerusalem jagi ngamargiang upakara pabresihan sadurunge marerainan. 56Anake punika ngrereh Ida Hyang Yesus tur rikala ipun mapunduh ring Perhyangan Agung, ipun pada saling takenin kadi asapuniki: "Kenken mirib manut pepineh ragane? Apake Ia lakar teka marerainan?" 57Parapangageng panditane miwah parapamimpin golongan Parisine sampun ngamedalang prentah, mangda sapasiraja sane uning ring genah Ida Hyang Yesus, ipun patut nguningayang ring dane, mangda dane mrasidayang ngejuk Ida.
Copyright
Learn More


text:
2013/01/30
Pidato berbahasa bali
Wanti Warsa Saka Truna Truni
Kaping ajeng, majeng ring Murdani Jagat utawi sane dahat wangiang titiang, kaping kalih, majeng ring para Prajuru sane sampun rauh ring banjar iriki sane baktinin titiang, taler para yowana lanang istri miwah Saka Truna-Truni sane tresna sihin tiang. Sadereng titiang matur atur pinih riin ngiring iraga sareng sami nyakupang lima tur nunas ica ring Sang Hyang Widhi Wasa malarapan antuk Panganjali umat.
“om swastyastu”.
Pinih ajeng ngiring iraga sareng sami nyinahang rasa angayu bagia ring ida hyang parama kawi, duaning sakaning pasuwecan ida, titiang rumasa ring manahe puniki gargita pisan duaning ring galahe puniki titiang purun nglanturang amatra pidarta ngangge bahasa bali. Gumantine pacang matetujon ngelestariang basa baline puniki mangda asri ring jagate puniki. Pemekas ring sajeroning pacang ngawerdiang basa bali lan sastra baline.
Para atiti sane wangiang titiang, sadereng titiang ngelanturang indik Saka Truna Truni sane ngelaksanayang wanti warsa kaping roras tiban, dumogi acara sane kelaksanayang mangda ngemargiang sane becik, ten ngemangguhan punapa punapi ring acara puniki, kenten pinunas titiang majeng ring ida sang hyang widhi wasa, sakadi sane munggah ring tatua agama hindu sane kalanturang “ Rwabhineda miwah Tatwam Asi”, mangda sida iraga Bakti majeng para yowana lanang istri ring jagat puniki, ring acara wanti warsa Saka Truna Truni punika mangda iraga sareng sami patut nuenan pekarya sane becik ring masyarakat utawi membangun masyarakat sane becik, sawirah iraga sane cerik-cerik ngewarisin budaya ring desa puniki, ring dina mangkin, iraga saka truna-truni sepatutnyane nunas mangda Saka Truna Truni puniki nuenang sane becik ring masyarakat lan ngelestarian budaya sane wenting ring desa puniki, sawireh saka truna-truni puniki teladan sane patut kacingakin olih para sisia sane durung kasambat saka truna truni, lan sareng-sareng nuenan desa utawi banjar puniki sane becik miwah ajeg.
Wenten tetujoan ring Saka Truna Truni punika nenten boya sios mangda iraga prasida ngamijilang Saka Truna Truni sane prasida mewiguna majeng ring Bangsa lan Negara. Lan prasidayang ngamijilang jadma sane madue keweruhan miwah kawigunan sekadi mangkin. Yening sampun sakadi sapunika parindikan lan laksananne prasida pacang kapangguh daging tatujon Saka Truna Truni mangda prasida ngawetuang jadma sane kaapti pamekas ring masyarakat keluarga mangda nyarengin sane kaanut ring sumber daya manusia. Inggih para atiti sinamian sane wangiang titiang, cutet daging pidarta sane kaaturan titiang punika, sane ngindikin mangda Saka Truna Truni majeng ring wanti warsa sane kaping roras tiban majalan becik lan ajeg. Tetujon iraga mangdane pinaka saka truna truni prasida bakti tur nyinggihang sakadi ketah kalanturan “Hormat”. Mangda nyidayang singgih ring murdani jagat ring masyarakat lan majeng ring Guru Wisesa inggih punika ring Guru Swadiaya utawi Ida Sang Hyang Widhi Wasa, inggih para atiti sane singgihin titiang, wantah asapunika sane prasida kalanturan titiang ring parindikan Wanti Warsa Saka Truna Truni puniki. Menawi nenten kirang lakung sane kelanturan titiang nunas gengrena sinampura majeng ring murdani jagat lan para prajuru miwah para yowana lanang istri taler Saka Truna Truni ida dane sinamian, Sane sampun prasida mirangan pidarta titiang puniki. Dumugi Ida Sang Hyang widhi Wasa setata ngicenin iraga sareng sami kerahayuan.
Asapunika pamuput aturang titiang.
Nenten lali titiang ngaturang suksemaning manah. Saha ngaturang Paramasanti.
“Om Shanti Shanti Shanti Om
Langganan: Poskan Komentar (Atom)


text:
1Parasemeton, sakadi anak sane sampun pracaya ring Ida Sang Hyang Widi Wasa, Panembahan iragane Sane Maha Luur, sampunangja mapilih kasih marep ring anake sinamian rikalaning semeton ngayahin anak. 2Rikalaning kawentenang kumpulan pangubakti, menawi wenten anak sugih rauh ngangge pangangge sarwa mule, minakadinne: maali-ali mas miwah wenten taler anak tiwas rauh, sane mapangangge dekil. 3Yening rikala punika semeton bangetan ngajiang anake sane mapangangge sarwa becik iwau, tur mabaos ring ipun sapuniki: "Rarisang semeton malinggih ring ajeng," nanging arepa ring anake sane tiwas punika semeton mabaos: "Semeton becikan ngadeg irika," wiadin: "Rarisang malinggih iriki ring samping batis tiange!", 4kenginan malantaran punika semeton sampun iwang, santukan semeton mapilih kasih ring pantaran semetone miwah semeton sampun ngamargiang tetepasan antuk manah dursila. 5Parasemeton sane tresnain tiang, sane mangkin indayang pirengang! Ida Sang Hyang Widi Wasa sampun milih anak sane tiwas ring jagate iriki mangdane dados sugih sajeroning kapracayan tur dados kaulan Ida Sang Hyang Widi Wasa ring jagate sane anyar sane sampun janjiang Ida buat anake sane bakti ring Ida. 6Nanging semeton nganistayang anake sane tiwas. Sapasirake sane makta semeton ka pangadilan tur nyangsarain semeton? Boyake anake sane sugih? 7Ipun sane nganistayang parabe sane luih, sane sampun kapaicayang ring semeton. 8Nanging yening semeton pageh mamargi manut pituduh Pamrentahan Ida Sang Hyang Widi Wasa, sane munggah ring Cakepan Sucine, inggih punika: "Tresna asihja teken sesama buka nresnain deweke padidi," semeton sampun malaksana sane patut. 9Nanging yening semeton mapilih kasih, semeton sampun ngardi dosa. Tur pituduhe iwau nyisipang semeton, mungguing semeton sampun tungkas ring pituduh. 10Sapasiraja tungkas ring Pidabdab Torate, yadiastu wantah asiki, ipun iwang, tur tungkas ring pituduhe makasami. 11Santukan Ida sane masabda: "Edaja mamitra," Ida taler sane masabda: "Edaja ngamatiang." Dadosipun, yadian semeton tan nglakonin mamitra, nanging mamati-mati, semeton sampun tungkas ring pituduhe punika. 12Duaning punika becikan parasemeton sajeroning mabaos miwah matingkah solah, mangda sakadi anak sane jaga katepasin antuk pituduh sane jaga mebasang punika. 13Santukan Ida Sang Hyang Widi Wasa tan pacang nyinahang sih pasueca rikala Ida nepasin jadmane sane tan maderbe sih kapiolasan; nanging sih kapiolasane punika ngaonang tetepasane punika. 14Parasemeton yening wenten anak sane maosang padewekanipune madue kapracayan, nanging laksananipune tan manut ring kapracayan punika, napike pikenohipune? Punapike mrasidayang kapracayannyane punika ngrahayuang ipun? 15Yening wenten semeton lanang wiadin istri sane tan madue pangangge wiadin tan madue dedaaran sane patut daar ipun nyabran rahina, 16raris saking pantaran semetone wenten sane mabaos: "Rahayuangja mamargi parasemeton, saputin ragane mangda anget, tur majenganja mangda wareg!" nanging parasemeton tan pisan ngwehin ipun punapa-punapi sane patut buat sikiannyane, napike pikenohipun baos semetone iwau? 17Kadi asapunika taler ngeniang indik kapracayan punika. Kapracayane yen tan kadulurin antuk laksana, sujatinipun kapracayan punika sampun padem. 18Menawita wenten anak mabaos: "Wenten anak sane madue kapracayan, wenten anak sane madue laksana," tiang jagi nyaurin ipun: "Indayang edengang ring tiang, tur tiang pacang ngedengang ring ragane kapracayan tiange antuk laksanan tiange." Sapunapi antuk anake jaga madue kapracayan, yening ipun tan kadulurin antuk laksana. 19Ragane pada pracaya mungguing Ida Sang Hyang Widi Wasa punika tunggal. Patut! Nanging setan-setane taler pada pracaya, tur ipun sami pada jejeh ngetor. 20Ih manusa punggung, sapunapi mangkin, kayunke semeton mariangken, mungguing kapracayan sane tan kadulurin antuk laksana punika sujatinne puyung? 21Boyake Dane Abraham, leluur iragane, kadameang pamantuka ring Ida Sang Hyang Widi Wasa majalaran laksanan danene, rikala dane ngaturang Ishak, okan danene ring genah aturane? 22Irika semeton nyingak, mungguing kapracayan miwah laksana punika saling tulung. Tur antuk laksanane punika kapracayane punika dados sampurna. 23Duaning punika prasida tegep sabda sane sampun kakecap ring Cakepan Sucine sane kadi asapuniki: "Irika Dane Abraham raris pracaya ring Ida Sang Hyang Widi Wasa, tur malantaran kapracayan danene, Ida Sang Hyang Widi Wasa ledang nampi dane." Duaning punika Dane Abraham kawastanin sawitran Ida Sang Hyang Widi Wasa. 24Sane mangkin sampun pada sinah, mungguing manusane punika kadameang pamantuka ring Ida Sang Hyang Widi Wasa majalaran saking laksanannyane, boyaja wantah antuk kapracayannyane kewanten. 25Rahab, sundele punika, taler kadi asapunika. Ipun taler kadameang pamantuka ring Ida Sang Hyang Widi Wasa majalaran laksananipune, rikala ipun ngengkebang utusan bangsa Yahudine ring umahnyane, tur nulungin utusane punika mangda prasida luput, nuut margine sane lianan. 26Santukan pateh sakadi sikiane puniki, yening tan madaging roh, ipun padem, kadi asapunika taler kapracayan punika yening tan kadulurin antuk laksana taler padem.
Copyright
Learn More


text:
Advertisement
PENGEMBANGAN DIRI NYASTRA MIWAH DHARMA GITA PINAKA SILIH SINUNGGIL SAKA RING AJEG BALI
Inggih suksma aturang titiang majeng ring pangeter acara antuk galah sane kapaica ring titiang.
- Sane wangiang titiang Bapak manggalaning pemerintahan
- Sane wangiang titiang Bapak camat Baturiti
- Sane wangiang titiang Bapak ibu panureksa
- Sane wangiang titiang para sisia sane sareng ngewiletin lomba pidarta puniki
- Tur ida dane sareng sami sane sampun rawuh sane tresna asihin titiang
Sadurung titiang jaga ngelanturang atur, pinih ajeng lugrayang titiang ngaturang panama bagian manah majeng ring ida sang hyang widi wasa, pamekasnyane ring ida sang hyang haji saraswati melarapan antuk ngaturang pangastung kara:
Inggih ida dane sane dahat wangiang titiang, pastika ida dane sampun tatas uning ring kewentenan jagat bali sane kasinengguh swarga ring palemahan. Indike punika sampun wyakti kasub kabaosin olih para janane sane wenten ring sawewengkon panegara Indonesia, miwah para jana ring dura Negara. Napi ke sane ngawinang jagat Bali kabaos swarga sekala?, dwaning kewentenan alam sane kantun asri sane presida ngawinang angob sang sane menyingak, turmaning kewentenan tradisi sane sampun kemargiang ring jagat Baline puniki. Duaning kadi asapunika buat kautaman tradisi miwah keasrian jagat ring Bali, sepatutnyane iraga dados silih sinunggil warga Bali setata miara, ngelestariang turmaning ngelimbakang maka sami. Napi malih ring kewentenan jagat sekadi mangkin, akeh wyakti para jana sane rawuh kejagat Bali makta tatujon sane matiosan, sekadi wenten sane melancaran turmaning wenten taler sane jaga ngerereh pangupa jiwa. Indike punika pastika sampun presida pacang nyampuhin indik keaslian tradisi miwah keasrian jagat Bali. Akeh conto sane presida kecingak ring pariindik kewentenan tradisi sane sampun kecampuhan, minakadi akeh para alit-alite sane nenten resep ring anggah ungguhing basa Bali napi malih ring nyuratang aksara Bali.
Inggih ida dane sareng sinamian, yening indike punika nenten ketanganin pastika budaya, adat miwah tradisi Bali pacang sayan-sayan surup tur kebenjang pungkur pacang ngicalang. Mangda indike punika nenten wenten, ngawit saking mangkin iraga sareng sami sepatutnyane setate mautsaha ngelestariang budaya, adat miwah tradisi bali mangda presida raris kasengguh ajeg Bali. Jalaran sane keanggen ngelestaring budaya bali punika akeh pisan, silih sinunggil ring lingkungan sekolah patut ngemargiang sane kebaos "Pengembangan diri Nyastra, Dharma gita" tur sane tiosan. Ring pemerintahan patut taler ngemargiang tur nincapang program sane manut ring budaya Bali sekadi Utsawa Dharma Gita. Inggih ida dane sane wangiang titiang, wantah kadi asapunika presida antuk titiang mapaungu atur dumogi dumadak wenten pikenohnyane, turmaning unjuk lungsur atur titiang titiang ngaturang geng rna sinampura. Pinih untat, atur titiang kasineb antuk ngaturang parama santih.
OM SANTIH SANTIH SANTIH OM
=========================================================
Katulis olih : I Gusti Ngurah Agung Sandy Warman, S.Pd.H


text:
Gelising crita panakne ane nemnem suba pada samah bulu kampidne, sakewala ane paling cenika dogen liglig reh tan pabulu. Suba kone inganan tengah lemeng, I Siap Selem matuturan teken panakne, “Nah cai-cai jani ajak makejang makeber abete sakaukud, matinggal uli dini. Yen enu pade nongos dini sinah amaha teken I Kuuk.”
Ditu lantas ane paling gedene nyumuin makeber, berber, burbur, suaak. Lantas matakon I Kuuk, “Ih Siap Badeng apa ento ulung?”
“Inggih, daun tingkih ipan”.
Buin makeber ane lenan, berber, burbur, suaak. “Siap Badeng apa ento ulung?”
“Daun tiing ipan.”
Makejang panakne suba makeber sakewala enu I Doglagan dogen. Dening ia tan pakampid dadi keweh pesan memenne, lantas kapituturin, “Cai dini kutang Meme, tan urungan cai lakar amaha teken I Kuuk. Nah ene pitutur Meme teken cai, yang di kadine cai bakal tagih amaha teken I Kuuk, kene abete masaut, “Inggih Jero Wayan ne mangkin kantun ben tiange belig, yang pungkuran sampun tiang gede makadi tumbuh kampid, irika ja becik ulam tiange daar jerone, keto abete masaut.”
Suba kone keto I Siap Selem makeber ninggal I Doglagan. Nu kone I Doglagan dogen pati sulsul kiak-kiak. Lantas kadingeh teken I Kuuk I Doglagan kiak-kiak padidiana.
”Kenken dadi I Olagan kauk-kauk padidiana, kija ya memenne? Beh ento jenenga ane ibi sanja orahanga don tiing, tingkih, timbul, ia jenenga makeber uli dini.”
Lantas nyagjag panak kuuke makejang nagih ngamah I Doglagan, rencananne nagih pakpaka.
”Ih Jero Wayan mangkin da tadaha tiang, ben tiange kari belig malih pahit. Pungkuran yan sampun tiang ageng, tumbuh kampid, rah tiange akeh, ri kala irika rarisang sapakayunan!”
Dadiannya kaidepang teken I Kuuk, kaingon kamelah-melahang. Critayang suba kone I Doglagan, bulunyane samah, janggarne janggar pulas, tlatahne lambih, lantas kema kone kuuke makejang nagih ngamah ia. “Inggih Jero Wayan, mangkin ja nyandang sampun tiang baksa, nanging wenten pisangken tiang ring jerone, keberang dumun tiang ping solas mangda sumbrah getih tiange becik ajengang jerone malih akeh keni. Ri sampune puput ping solas tiang makeber, rarisang sampun baksa titiang!”
Dadi tutut I Kuuk lantas kakebur-keburang I Doglagan. “Inggih Jero Wayan mangkin malih apisan batekang pisan ngeberang!” Lantas kasangetang ngeberang kanti tegeh, bur I Doglagan nambung ngalih meme nyamane di tengah bete. Enggang bungutne I Kuuk, kauk-kauk ngaukin memenne, “Kenken ja baan Meme, cai, nyai demen ngugu munyinne, jani awake payu kado, nah endepang deweke!”
Kaambil saking :
* http://aryaoka.wordpress.com/pojok-bali-script/satua-bali-siap-selem/


text:
1Surat saking tiang Paulus, sane dados utusan Ida Sang Hyang Yesus Kristus, manut pakarsan Ida Sang Hyang Widi Wasa, samaliha saking semeton iragane Sostenes; 2katur ring pasamuan druen Ida Sang Hyang Widi Wasa ring kota Korintus, inggih punika sakancan anake sane sampun kesengin dados kaulan Ida Sang Hyang Widi Wasa malantaran patunggilanipun ring Ida Hyang Yesus Kristus; ping kalihipun katur ring sakancan anake sane nyambat parab Ida Hyang Yesus Kristus dados Panembahanipune miwah Panembahan iragane. 3Ida Sang Hyang Widi Wasa Ajin iragane miwah Panembahan iragane Ida Hyang Yesus Kristus maicayang sih pasueca miwah sutrepti ring semeton sinamian. 4Tiang tan mari ngaturang panyuksma ring Widin tiange uli krana parasemeton, duaning sih pasuecan Idane sane paicayang Ida ring parasemeton sinamian, malantaran Ida Hyang Yesus Kristus. 5Santukan malantaran patunggilan parasemetone sajeroning Ida Sang Kristus, semeton sampun dados sugih sajeroning saluiring paindikan, inggih punika sajeroning bebaosan miwah sugih sajeroning kaweruhan. 6Orti indik Ida Sang Kristus sampun kamanggehang pisan ring pantaran semetone, 7kantos parasemeton pacang kicen sih pasuecan saking Roh Ida Sang Hyang Widi Wasa, sajeroning semeton nyantosang rauh Panembahan iragane, Ida Hyang Yesus Kristus. 8Ida Sang Kristus ngraga taler jaga matiningin semeton kantos rauh ka pamuput, mangdane semeton cingak Ida tan paceda ring panemayan rauh Idane buat nepasin jagate puniki. 9Ida Sang Hyang Widi Wasa punika maraga satia tuu, Ida sampun ledang ngesengin semeton buat ngrasayang patunggilan sareng ring Putran Idane, Ida Hyang Yesus Kristus, Panembahan iragane. 10Inggih parasemeton, malantaran kawisesan Ida Hyang Yesus Kristus, tiang nunas ring parasemeton, mangda semeton saguluk ring bebaosan semetone, tur sampunang pisan kantos wenten sane maroang-roangan ring pantaran semetone. Nunggalja sajeroning kayun lan pangapti. 11Santukan tiang sampun miragi saking kulawargan Kloe, mungguing wenten ieg ring pantaran semetone. 12Dagingipun pisan sapuniki: Asing-asing anak ring pantaran parasemetone pada mabaos mabina-binayan kadi asapuniki: Tiang ene roang Paulus; wenten taler sane mabaos: Tiang ene roang Apolos; sane lianan mabaos sapuniki: Tiang ene roang Petrus; samaliha wenten sane mabaos: Tiang ene roang Ida Sang Kristus. 13Punapike Ida Sang Kristus punika kaepah dados maroang-roangan? Punapike Paulus sampun padem kasalib pabuat parasemeton? Punapike sane riin semeton sampun kalukat buat dados sisian Pauluse? 14Tiang ngaturang panyuksma ring Ida Sang Hyang Widi Wasa, santukan saking pantaran parasemetone adiriko tan wenten sane lukat tiang, sajawining Krispus miwah Gayus. 15Adiriko tan wenten ring pantaran semetone sane mrasidayang mabaos, mungguing ipun kalukat buat dados sisian tiange. ( 16Tiang lali, mungguing tiang naenin nglukat Stepanus miwah kulawarganipune. Lianan ring punika, yen tan iwang antuk tiang, tan wenten malih sane sampun lukat tiang.) 17Santukan Ida Sang Kristus ngutus tiang boyaja buat nglukat anak, nanging buat ngortiang Orti Rahayune punika. Samaliha mangda tiang ngortiang Orti Rahayune punika boyaja antuk bebaosan sane saking kawicaksanan manusa, mangdane sedan Ida Sang Kristus ring salibe miwah saluiring pikenohnyane sampunang kantos tan papuara. 18Santukan pabuat anake sane kasasar orti indik sedan Ida Sang Kristus ring salibe punika mula wantah dados bebaosan sane puyung. Nanging pabuat iraga sane sampun karahayuang, Orti Rahayune punika dados kawisesan Ida Sang Hyang Widi Wasa. 19Ida Sang Hyang Widi Wasa sampun masabda kadi asapuniki: "Ulun lakar nguugang kawicaksanan anake wicaksana, tur kaweruhan anake ririh lakar sirnayang Ulun." 20Duaning punika asapunapike ngeniang indik anake sane wicaksana? Asapunapike ngeniang indik anake sane madue kaweruhan? Asapunapike ngeniang indik anake ririh sane maosang indik masane mangkin? Ida Sang Hyang Widi Wasa sampun nyinahang, mungguing kawicaksanan manusane punika mula wantah kanambetan kewanten! 21Santukan sajeroning kawicaksanan Idane, Ida Sang Hyang Widi Wasa sampun mastiang, mungguing manusane tan jaga mrasidayang uning ring Ida masrana kawicaksananipune niri. Ida ngrahayuang manusane yening ipun pracaya ring Orti Rahayune sane pidartayang tiang ring semeton (sane kabaos kanambetan antuk jagate puniki). 22Jadma Yahudine pada mamuatang praciri minakadi bukti, tur jadma Yunanine pada mamuatang kawicaksanan. 23Nanging iraga nglumbrahang, mungguing Ida Sang Kristus sane kasalib punika maraga Sang Juru Rahayu; pabuat jadma Yahudi paindikane punika ngranayang ipun salah tampi, tur pabuat anak Yunani paindikane punika kawastanin paindikan sane kalintang nambet. 24Nanging pabuat anake sane kesengin antuk Ida Sang Hyang Widi Wasa, yadian ipun anak Yahudi, yadian ipun anak Yunani, Orti Rahayu punika, inggih punika Ida Sang Kristus, sane maraga kawisesan Ida Sang Hyang Widi Wasa miwah kawicaksanan Idane. 25Duaning punika paindikan sane pakantenanipun sakadi kanambetan Ida Sang Hyang Widi Wasa, sujatinipun langkung wicaksanaan yen bandingang ring kawicaksanan manusane; tur paindikan sane pakantenanipun sakadi kalemetan Ida Sang Hyang Widi Wasa, punika kantun wisesaan bandingang ring kakuatan manusane. 26Inggih parasemeton, elingangja kawentenan semetone, daweg semeton wau kesengin antuk Ida Sang Hyang Widi Wasa; yen cara kamanusan boyake akedik ring pantaran semetone sane wicaksana, wantah akedik sane madue linggih sane becik tur wantah akedik sane ngagem kakuasan. 27Ida Sang Hyang Widi Wasa mula nyelap milih anake sane kabaos nambet antuk jagate puniki, buat anggen Ida ngawinang kimud anake sane wicaksana. Kadi asapunika taler anake sane kabaos lemet antuk jagate, anake punika selik Ida buat anggen Ida ngawenang kimud anake siteng. 28Tur anake sane kabaos tan paji tur nista dama miwah tan paguna antuk jagate puniki, punika selik Ida buat anggen Ida nyirnayang paindikan sane kawastanin penting. 29Puniki mapiteges, mungguing tan wenten anak sane mrasidayang nyumbungang dewekipune ring ayun Ida Sang Hyang Widi Wasa. 30Nanging Ida Sang Hyang Widi Wasa sampun nglugrain semeton ngrasayang patunggilan ring Ida Sang Hyang Yesus Kristus tur Ida Sang Hyang Widi Wasa sampun mastiang, mungguing Ida Sang Kristus punika dados kawicaksanan iragane. Malantaran Ida Sang Kristus iraga sampun kadameang pamantuka ring Ida Sang Widi Wasa; malantaran Ida taler iraga sampun dados kaulan Idane sane suci. Iraga sampun kabebasang! 31Duaning punika sakadi sane sampun kasurat ring Cakepan Sucine sakadi asapuniki: "Sapasiraja mamanah nyumbungang dewek, sumbungangja paindikan sane sampun kakardi antuk Ida Sang Panembahan."
Copyright
Learn More


text:
Luh Manik ngencolang pajalané di rurunge cenik ané srebi lan sepi. Suba sarumua, sing ada anak pati majlawatan. Japi suba sesai liwat ditu, sing dadi tarwang jejeh masih atiné. Petengé setata ngaba tarka ané tidong-tidong, apabuin tongos ané lakar ojoga sada serem.
Neked di arep umah maangkul-angkul kuno, ané tuah kasunarin lampu cenik, akebyasan ia marasa bari-bari, enga-enga sékawala pamuputné macelep masih ke tengah. Umah sadarana ento masih sepi. Remrem.
Tuah ada cicing selem ané pules di arepan balé delod, sing rungu teken petekané. Luh Manik ngojog ke tengah, di tongos biasané yén ia teka mai.
“Biang, tiang sampun makta sranané,” munyinné sada alon, saha nyerahang tas krésék dadua. Tas krésék putih cenik lan tas krésék barak misi canang lan rarapan.
Anak lingsir ané kaukina Biang, tuah makenyem alus uli tongosné malinggih, di lungka- lungka cenik matumpuk dadua ané suba lusuh. Énggal periksané, laut ngaturang canang lan rarapan ané abana tekén Luh Manik. Anak lingsir ané ngenah nu jegég lan bersih ento nguncarang mantra-mantra saha ngetisin aturan Luh Manik.
Akebyasan tan bina kadi Ida Pranda Istri. Rambutné ané mauban, makeling mabusana putih bersih. Nanging sujatiné, dané boya ja pranda istri. Dané tuah balian, jero balian tongos anaké ngrereh ketenangan ati ri kala nemu pikobet ané tan prasida kapuputan secara sekala, muah nunas ané lén-lénan sakadi Luh Manik buka jani.
Di arepanné matumpuk canang sari, banten, rarapan gula kopi, roti, manisan, buah-buahan misi dupa ngendih ngampehang bon cenana lan menyan. Di plangkiran gedé ané mapasang adawan dinding, majéjér tapel rangda makudung rerajahan, keris-keris, patung dewi kwan im, singa lan daksina mapayas bungan jepun, cepaka lan pucuk barak ané suba ngancan layu.
Luh Manik, matédoh di tikehé itep ningehan mantra-mantra sané uncaranga tekén jero balian ané kaukina Biang Lingsir, japi sujatiné ia sing ngresep artiné.
Luh Manik suba sesai teka mai. Nyabran rerahinan napak Kajeng Kliwon Nyitan. Yén ia teka tengainé, biasané ia makacamata selem. Tuah cunguh lan bibihné dogén ané ngenah. Sakewala sésaian ia teka di sandyakalané buka jani apang sing matemu anak lén di marginé.
Uli tangkepné, ngenah pesan yén Luh Manik boya ja anak luh awagan. Panganggoné melah, uli bok nganti jerijiné ngenah mapiara lan apik. Tas gedé ané abana pastika mael, kéto masih barang-barang ané anggona.
Nepukin ia negak matédoh di tikeh pandané ané suba buuk lan uék, rasané senglad pisan. Pantesné ia sing ja nongos dini, kéwala di mal utawi minab di kantor-kantor gedé ané mewah lan élit. Apa ané saratanga di tongosé ané srebi, remrem buka kéné?.
“Luh, mai paekang déwéké. Embus jani panganggoné apang angsuhan mirahé macelep nganti kapori-poriné,” Biang Lingsir sada kenyung mapiteh uli kasurné, nabdabang toplés misi angsuhan soca-soca, bunga menuh lan srana lenan. Luh Manik, ngéncolang ngelésang panganggoné, meganti aji kamen ané suba abana uli jumah. Bokné ané mawarna barak kacoklatan gambahanga.
Biang Lingsir ngambil keris cenik uli saungné, kamantrain laut ngrajah Luh Manik uli pabahan, selagan alis, pipi, cadik, bibih, layah, nyonyo, basang, paa, nganteg ka tundun lan tlapakan batisne, laut nuruhin angsuhan soca uli sirahné nganti angsuhan di toplésé telah.
“Nah, Luh nak suba jegég ngabyor, ulap anaké tekén kajegégan Luhé. Somah Luhé, sing kal bani nyeledét anak luh lénan buin. Da ja kal nyeledét, mapineh dogén suba sing bani. Pangreres sukmané nak suba tingkatan paling tinggi nyén ené. Sing ada anak ané kal bani tekén ukudan Luhe, makejang sayang, ngasor, satinut. Kewala ingetang sajan nyanan Luh, pantanganné yén Luh kanti engsap biang sing nyidang kal nulungin nah, né sranané melahang sajan nyanan ngejang apang silib.”
“Inggih Biang.”
Luh Manik, égar pesan. Gegéson ia mapamit saha ngaturang amplop coklat maka sesari ka jero balian.
Nyén ané kal bani tekén déwékné jani. Matuané, somahné, ipahné.
Luh Manik makenyem bungah.
“Bli , tiang perlu pipis lakar anggon meli blackberry ané terbaru, apang nyidang skipingan ngajak timpal tiange di Jakarta,” kéto abetné manying di pasarean. Somahné, ane suba lélor tuah masaut bawak.
“Nah, jemak di brankase…”
“Tiang masih perlu kal anggon arisan, anggon mayah bungan kartu kredit, ka salon masang bulu mata… . ”
Somahné maanggutan, sing bani ngorang apa. Luh Manik ngelut somahné, matingkah angen tresna nanging di kenehné tuah Gedé Bayu ané marawat.
Gedé Bayu, mahasiswa teknik ané dadi mitrane suba tambis atiban jani. Dueg pesan ia ngengkebang pang somahné sing curiga. Yén somahné suba majalan ka pagaéan, Luh Manik masih ngencolang ka tongos kontrakan Gedé Bayuné. Japi, yén saihang umurne kelihan buin limang tiban tekén Gedé Bayu, nanging penampilan Luh Manik kadi anak bajang. Adung tekén Gedé Bayu ané bagus genjing. Luh Manik kasemaran, buduh paling tekén Gede Bayu. Sakancan panagih Gedé Bayu ulurina. Mobil, HP terbaru kanti umah kontrakan. Telah pipisne tuah anggona méanin mitrane ento.
Luh Manik ngancan gedé agemné. Sing pati ngeruang pianak somah lan umah, apabuin urusan manyamabraya. Semengan suba magedi, tengilemeng mara mulih. Alasané ngurus bisnis. Bisnis apa kadén. Somahné, sing taén metakon. Ia tuah demen mapan somahné suba dadi wanita karier ane sing tuah ngoyong, mabalih sinétron dogén jumah.
Tingkah sénglad Luh Manik, suba katanggehan baan panyamanné nanging sing ada ané juari mapiorah seken tekén Nyoman Subrata, somahné. Mapan somahne setata mabela, sing percaya yén Luh Manik buka kéto.
“Ia nak mula ramah, timpalne liu da ja ngawi pisuna ngorang somah tiange ngelah mitra macem-macem gen. Ia nak ngalih gaé kanti tengilemeng sing karwan nyidang mulih baan sibukne! Sing ja cara Mbok, ngegosip, ngomongang timpal dogén,” kéto abetné mamedih nengkik mbokné, mara ortanga yén ia mara katemu Luh Manik di mal ngajak anak muani lénan buka akitan pangantén baru.
“Nah, yén Nyoman sing ngugu, mbok sing ja memaksa kala yen dadi, glemekin ja somahé apang sing ngaé lek nyamané lenan. Nak bisnis apa kanti ka tengilemengé?” Mbokné ngrimik kuciwa, sujatiné medalem adiné. Adiné, buka keboné matelusuk. Mamelog, apa orahanga tekén somahné percayina. Mbokné narka, adiné suba kenina data-data tekén ipahné Luh Manik. Panangkeb.
Sasukat ento sing ada nyamané ané bani mapiorah tekén tingkah Luh Maniké. Edaké somahné percaya, malah anak ané ngorin ento gedegina, musuhina.
Luh Manik ané setata ngenah jegeg, dija-dija kasumbungin baan timpal-timpalné ané biasané ajaka gradag-grudug. Mapan pipisné membah, demen nraktir tur golohné ngemaang hadiah.
Di arepné, makejang ngenyor mapuara timpal paling raket, nanging yén suba mabading tundun makejang misuhin lan ngomongin yén ia tuah lua luu ané nasibne aget. Aget, maan ngitungan gelah anak sugih lan aget tondén ketara.
Luh Manik kakas kékés dogén uli tuni. Lima lan batisne genit sing karuan apa dadalné. Padahal, ia paling rajin manjus. Uli manjus biasa nganti manjus nganggon susu lan lumpur uli laut mati ané orahanga kaya mineral ané ngawi kulit dadi alus. Paling sing, pang pindo abulan ia manjus lumpur uli laut mati ané suba kasub di kalangan timpal-timpal club-né. Sajaan, kulit Luh Maniké alus, putih bersih sakadi kulit raré mara lekad. Sakewala, uli ibi kulitné nadaksara genit lan bintul- bintul barak. Suba abana ka dokter, nanging doktere ngorang tuah alérgi, yén suba kapupurin kal ilang genitné. Ngancan wai, kulitné malepuh cara kusta, makelo-kelo mayéh cara koréng. Luh Manik nu nyidang ngengkebang, mapan korengé ento tuah di awakné ané sipeng.
Buin abana ka dokter. Dokteré tuah ngemaaang ubad ané tebusa mael-mael, nanging sakitné ngancan nyangetang. Jani suba kanti muané bentol-bentol cara giat buang ané mabatu. Luh Manik lek pesan. Suba kudang wai ia sing juari pesu.
Petengé ento ia nyilib ka Biang Lingsir.
“Punapi mawinan tiang buka kéné Biang?”
Yéh peningalané paketeltel di pabinanné. Disubané balina, jero balian tuah kitak-kituk.
“Luh ,suba melanggar pantangan. Yén suba kéné tiang sing nyidang ngubadin.”
“Tiang ten naenin ngajeng-ajengan isin laut sékadi sané nikain Biang, jakti, tiang masumpah.” Luh Manik ngejer, sing ngresep tekén pandikan Baliané.
“Dong inget-ingetan, mirib Luh taén madaar ané ada hubunganné teken isin pasihé.”
“Nenten Biang, sampunang ja ngajeng isin pasih ka pasih manten tiang nénten naenin.”
“Yén suba kéné, tuah nunas ica, ring Ida Sang Hyang Widhi Wasa nyén nawang Ida ngicén pangampura Luh.”
Jero balian makenyem alus, ngenyitang dupa memantra komat kamit, ngetisin tirta ka déwék Luh Maniké ané prajani makebyosbyos belus mapeluh.
Luh Manik nguntul, sebengné buut paling. Apa panadiné, yén sing ada ané nyidang ngubadin penyakité nénénan.
Petengné ia sing nyidang pules. Sakit lan genit di awakné cara siuan uled ané ngurik ngerikrik awakné. Gelur-gelur ia ngaukin somahné, nanging somahné sing ada jumah. Telpuné Gede Bayu, sing guan jemaka. Luh Manik buka anaké buduh. Uyang. Paling. Sing nyidang naanang sakitné. Kulitne ané alus, jani suba melepuh berung cara berung tahunan, ngawi ambu bangké berek.
Telpuné mamunyi sing pegatan. Luh Manik ngénggalang nyemak, mirib ento telpun uli Gede Bayu, utawi somahné. Tingalina adane, uli Linda, timpal club-né.
“Luh Manik, tiang suba di Bali spa, énggalang mai, ada produk baru asli isin laut ané paling dalemé khasiatné lebih hebat tekén lumpur laut mati anti oksidanné tinggi.”
Luh Manik makesyab. Blackberry-né maglebug. Lumpur laut mati…


text:
Kumpulan berbagai artikel berbahasa Bali yang bisa dipergunakan untuk belajar dan menambah perbendahaan kata-kata dalam bahasa Bali.
Labels
CARA GUNUNG
Anak nguda koné ento? Ada anak ngorahan ento koné madan méditasi. Carané negak cara gunung, orahanga madan asana. Carané mangkihan cara anak mapeték-pétekan, orahanga madan pranayama.
Apa basa Baliné méditasi? Yén cara Bali méditasi masih orahanga méditasi. Sawiréh tondén tepukina kruna ané pas di munyi cara Baliné. Yén orahang semadhi, sinah suba sing cocok. Lén koné semadhiné ento tekén méditasi. Semadhi ento suba tegeh dija kadén. Suba nunggal kénkén kadén. Sing kena bén ngorahang, yén tondén taén ngrasanin.
Ada masih anak negak masila sing maklisikan, cara gunung. Iteh ia nabdab pasuk-wetu prana-bayu, masadhana wijaksara ané tenget-tenget. Di kenehné ia koné lakar ngidupang agni rahasya ané ada di cakra di tengahan pungsedné. Agniné ento lakar anggoné ngeseng sakancan mala ané ada di awakipuné. Sambil mangkihan ia majapa. Terus majapa kemak-kemik. Suaran japa mantrané cara griyengan tabuan. Nganti pesu peluh gidatné. Nganti belus sipahné.
Anak nguda koné ento? Ada anak ngorahang ento koné madan mayoga. Tegakné cara gunung, koné apang mirib lingga, palinggihan Bathara Siwa. Ngidupang api di awak padidi, koné cara ngarad Sang Hyang Brahma. Ngeseng mala padidi, koné cara ngabén di karang wusung.
Ada masih anak masila cara gunung. Nglarang kéné, nglarang kéto. Orahanga kéto, orahanga kéné. Saja kén sing saja, sing ada anak lénan nawang. Kéwala ibané padidi ané nawang. Apa méditasi, apa mayoga, apa ngrabangsawa, apa melamun, apa ngelidin gumi, ngutang gaé, ngalahin awak. Keneh tur atiné padidi ané nawang ento.
Yén ada koné anak masila cara gunung, sing koné dadi takonin. Dadi takonin, kéwala sing karuan lakar maan pasahut. Yén saget ia masahut, bisa-bisa pesahutné cara gunung meletus. Munyiné panes cara lahar. Matané nelik barak cara pesu api. Munyiné macedar cara munyin letusan gunung.
Gunung mula k`to. Di sisiné ngenah kalem, tenang, shanti, somya, dharma, welas asih. Kéwala di tengahan basangné bek misi lahar panes, misi batu, misi api, misi soroh ané kéto-kéto. Lén gunung tekén pasih. Yén pasih di sisiné cara anak inguh, di dasarné tenang, hening, rasmi. Sangkané gunung maguru ke pasih. Pasih maguru ka gunung. Patuh ané di sisi tekén ané di tengah.
Yén ada anak méditasi utawi mayoga cara gunung, lantas maletus gunungé buka kéto, ento koné madan méditasi buung. Madan mayoga buung. Buung dadi gunung. Orahanga ento madan Bukit Buung. Di guminé liu sajan ada Bukit Buung. Mirib ulian liu ada anak buung matapa. Ulian matapa, buung kéné buung kéto, matapa masih buung. Kéto koné yén matapa sing tepet di ati. [ibm. dharma palguna]
Label
Blog Archive
-
▼
2010
(38)
-
▼
Oktober
(38)
- Ngukir Yéh
- Mala Lan Sudhamala
- Ngrereh Déwa Ulah Buta
- Déwa di déwék
- Mengkeb di Galang
- Sekar makelopak asiki
- Sol Mi Re Do
- Watulumbang
- Sangkaning Guyu
- Sangkaning Guyu
- ngadu aduan
- ngadu aduan
- Layah
- Aksara Mati
- Trena-Windu
- Trena-Windu
- Di Galeng Ngalih Galang
- Di Galeng Ngalih Galang
- Ri pantara nikang rwa mungguha kita
- Pakeh
- CARA GUNUNG
- Senaru Sembah Hulun
- Isin Basang Isin Keneh
- Iccha nispriya sara ning kalengengan yatika pasamu...
- Cecimpedan
- Buron Madiksha
- Buron Madiksha
- Ngabén Rahasia
- Dharma Ririh
- Guna ri Awak
- Tan Paguru
- sastra tan paksara lontar tan patulis
- Bapa Joh Bapa Paek
- Musuh Lan Perang
- Mantra Gelar-Gelur
- Mantra Gelar-Gelur
- Sanggama Rahasya
- Magama Sing
- ▼ Oktober (38)


text:
KIDUNG WARGASARI
Ø Ida Ratu saking luhur, kawula nunas lugrane, mangda sampun titiang tandruh, mangayat Bhatara mangkin, titiang ngaturang pejati, canang suci lan daksina, sarwa sampun puput, pratingkahing saji.
Ø Asep menyan majegau, cendana nuhur dewane, mangda Ide gelis rawuh, mijil sakeng luring langit, sampun madabdaban sami, maring giri meru reko, ancangan sadulur, sami pada ngiring / mengiring.
Ø Bhatara/bhatarane saking luhur, nggagana / ngagoda diambarane, panganggene abra murub, parekan sami mangiring, widyadara-widyadari, pade madudon-dudon/dodonan, prabhawa kumetug, angliwer ring langit.
Ø Di bale manike luwung, mapanyengker ring telagane, kadingin tunjung tutur, tunjung abang tunjung putih, ring madyaning bale alit, Ida Bhatara mabawos, nanggit sekar jepun, sekarang ke Bali.
Ø Ring bale emase paum, linggih Ida Bhatarane, bale mas ngranyab murub, upacara sarwa luwih, luhure sutra putih, Ida Bhatara mabawos, bawose di luhur, pacang turun gelis.
Ø Asep-pejati wus katur, mendak Ida Bhatarane, peneteg lan canang arum, canang gantal / gontal canang sari, parekan pada / sami menangkil, pedek sami nunas ica, nyadpada/ngadepade menyungsung, ngaturang palinggih.
Ø Tengeran Bhatara rawuh, ketug lindu manggalane / ambarane, kilat tatit kuwung-kuwung / kawung-kawung, dumilah ngadeg ring langit, raris / riris maduluran angin, mangalinus maring jagat, rempak taru rubuh, katiban angin.
Ø Bhatara makire tedun / rawuh, anglayang diambarane, bhusanane sarwa murub, tur anunggang wyala pati, warnane angresing / angreseng hati, risampun prapti/prapta ring pura, ancangan tumurun, natasang palinggih / pelinggih.
Ø Bhatarane sampun rawuh, malinggih di padapane, meteja kencana atut / anut, parekan sampun / sami manangkil, para mancapara kulit, pada walen / prewelak pemaksan permas / pramas, sami ngagem santun, pada / pacang ngaturang / ngatur bhakti.
Ø Bhatara arsa anulu, kidul kulon lor wetane, wireh sami asri anut, laluhure sarwa putih, ulap-ulap sarwa kuning, lalangsene permas ijo, sami angulangun, sami pada becik.
Ø Unen-unene makuwug, mendag Ida Bhatarane, gong gambang gender lan angklung, guntang kalawan seketi, tapel pajegan kapuji, saron semar pagulingan, ramya pada nabuh, swaranganyih-anyih.
Ø Baris bedil mamucuk, mendak Ida Bhatarane, baris-tumbak baris tulup, gambuh parwa bali, resijojor legong rangin, luwih sanghyang jaran reko, sami sampun rawuh, Ida Hyang nyelehin.
Ø Malinggih ring gedong sampun, mungwing punika gedonge, gedong menyan gedong madu, upacara sarwa ngrawit, dumilah ring pura suci, sinaiban pajeng robrob, tuwek payung pagut, lalontek pangawin.
Ø Sasangga mwang umbul-umbul, akeh wong merca padane, padenye pada sumuyung, wrdda anom agung alit, sami pada nyadya tangkil, sami pada nunas sweca, sami pada nyungsung, sami pada bhakti.
Ø Ong / Oom awighna / awignam pakulun, mangarcana Bhatarane, mangayap / mangayat ngaturang kukus, maduluran pangabhakti, miwah sahananing suci, mangda Ida sweca nonton, turun saking luhur, kawula manangkil.
Ø Pangradanane kaluhur, maka pangundang dewane, asep menyan majegau, ambunnyane mrik sumirit, candana pada masandi, mamendak Ida Bhatara, Anggena di luhur, ngaran tiga Cakti.
Ø Sada Ciwa majagau, Prama Ciwa candanane, menyane Bhatara Guru, kukuse nepud ka langit, punika anggen pamargi / memargi, pacang turun ring kahyangan, mangda / apang gelis rawuh, manusa manyiwi.
Ø Pengsatawane / pangaksame wus puput, turun Ida Bhatarane, saking purwa Ida turun, skendran sami mengiring, Widyadara-Widyadari, sami pada papatehan, panganggene murub, sarwa ratna ngendih.
Ø Sanjata bajrane dumun, babaktan/bebaktian Widyadarane, pajeng robrob umbul-umbule, bhusanane sarwa putih raris tumurun ring bhumi, mapangawin danda kawot, ring daksina tedun, bang bhusanane ngendih.
Ø Pangastune / pangastuti kaluhur, angregepang radanane, ne ring purwa puji dumun, ring daksina ne kaasti, pascima sareng astuti, ring uthara karedana, mantuk madyeng bhayu, mayoga nganjali.
Ø Maprebhawa ketug-lindu, sumyok ujan rajane, teja ngadeg lan kauwung, sanjata pada rumihin, panganggene sarwangendih, sahanane permas rakta, galang endih murub, Iwir mrtyu sumilir.
Ø Ring pascima Ida turun, ngapaca sanjatane, saupacarane dumun, bhusana sarwa kuning, katon kadi gunung sari, payase ngrawit tinon, mapenekes gelung, sarwa mas kinandi.
Ø Ring uthara Ida turun, sami krsna bhusanane, sanjata cakrane dumun, maduluran hujan angin, kelepe pada maganti, tatit kilape macanda, anduse mangelinus, Iwir mubu ring langit.
Ø Blengbong lan ucur-ucur, peteng dedet kang limute, maring tengah Ida turun, malinggih ring candi manik, sanjata padma sinandi, bhusanane macan warna, mapan sampun puput, pangideran gumi.
Ø Iringane sami kumpul, pada becik tatane, ane ring pasamuan agung, saidering Padma-Sari, pinuji sanjata nyandi, danda cakra ngapaca, bajrane ring nyun, mapan Pan-Dewi.
Ø Brahma Wisnu wus ngrangsuk / mengerangsuk, Icwara Mahadewane, irike pada malungguh, Ciwa ring madya nyelehin, pada mangolingin linggih, Brahma tengen Wisnu kiwa, Icwara ring ayun, Mahadewa nguri.
Ø Sampun Ida maraga putus, raris munggah kegedonge, gedong ratna saking luhur, Hyang Wicwa-karma makardi, makori emas mangrawit, mangocara Windu-sara, sasocane mancur, sarwa imirah manik.
Ø Telagane maisi tunjung, wetara suranadine, papetete saking luhur, punika wantah pinuji, tunjunge masari kuning, mapalawa mas matatah, gandaya mangalup, sekar solas warni.
Ø Manik mancur mirah dadu, ratna nilalan widura, mangelencok endih murub, mangasorang tejaning rawi, pateh ring rahina wengi, ring natare makalangan, mateja kaluhune, majelijih manik.
Ø Ingideran sarwa santun, mwang sahananing sekare, sami pada mawangum, semar ganda mrik sumirit, para sutrine menangkil, menyaksinin patoyan, sami ngawe kukus, maduluran bhakti.
Ø Pangaksamane kaluhur, manunas waranugrahane, manawi kirangne katur, agung sinampura ugi, canange asebit sari, apang ica Ida nonton, nodya saking luhur, mamuputang sami.
Ø Turun tirta saking luhur, Pamangkune manyiratang, mangelencok muncrat mumbul, mapan tirta merta jati, paican Bhatara sami, panyupatan/pangelukatan dasa mala, sami / apang pada lebur, malane ring bhumi / jagat.
Ø Munggah Ida Mangeluhur, masimpen kagedong emase, gedong emas ngendih murub, mapapelok mirah adi, wenten ne nganggen pelipid, mirah ratna mungwing pucak, katon ngendih murub, tan yogya nyuluhin.
Ø Mantuk iratu mantuk, munggah maring ka gedonge, gedong maundag selikur, korinnyane mencak saji, titiang ngaturang sabit sari, asep menyan katur reko, mantuk iratu rahayu, dasarane tan mangiring.
Ø Purwakaning Angripta Rum, Ning wana ukir, kahadang labuh kartika, panedenging sari, angayom tangguli ketur, angring-ring jangga mure.
Ø Sukania harja winangun, winarna sari rumruning puspa, prijaka ingoling tangi, sampuning riris sumarwup, umungguing srengganing rejeng.
Ø Turun tirta saking luhur, tirta panca dewatene, Wisnu tirta kamandalu, hyang iswara sanjiwani, mahadewa kundalini, hyang Brahma tirta pawitra, hyang siwa pemuput, amerta kinardi.
Ø Seger-Oger kamendalu, sanjiwani pikukuhe, ngardi jagat pang rahayu, pawitra kesucian hati, trepti sandi kundalini, sadia sekala lan niskala, amerta nama rum, lana kong pinuji.


text:
1Malaekate punika taler matujuhin tiang tukad toya sane ngawinang urip, sane toyannyane ening sakadi kaca, sane membah saking singasanan Ida Sang Hyang Widi Wasa miwah saking singasanan Panak Biri-birine punika, 2tur membah nuluh basa tengah margin kotane punika. Sabilang sisin tukade punika, wenten wit kauripan sane mawoh ping roras ataun, ngabulan apisan. Daun-daun wit kauripane punika kanggen ngwarasang parabangsane. 3Ring kotane punika tan wenten malih sane keni temah Ida Sang Hyang Widi Wasa. Singasanan Ida Sang Hyang Widi Wasa miwah singasanan Panak Biri-birine pacang wenten ring kota punika tur parakaulan Idane pacang astiti bakti ring Ida. 4Parakaulan Idane pacang pada ngatonang wedanan Idane tur parab Idane pacang katulis ring gidatipune sami. 5Irika tan pacang malih wenten wengi, tur parakaulan Ida Sang Hyang Widi Wasa tan malih muatang cayan lampu wiadin galanging surya, santukan Ida Sang Hyang Widi Wasa, Sang Panembahan sane pacang dados galangipune, tur ipun pacang mrentah dados ratu kantos salami-laminnya. 6Raris malaekate punika ngandika ring tiang sapuniki: "Sabdane ene saja tur patut kagugu. Tur Ida Sang Panembahan, Ida Sang Hyang Widi Wasa ane maicayang Roh Idane teken paranabine, ngutus malaekat Idane buat ngedengang teken parakaulan Idane, unduk ane bakal enggal teka." 7Ida Hyang Yesus ngandika: "Sujatinne Ulun bakal enggal teka! Bagia anake ane nuutang sabda ane kawarah-warahang di cakepane ene!" 8Tiang puniki Yohanes, sane sampun miragi miwah ngatonang indike punika makasami. Tur sasampune tiang miragi tur ngeton punika makasami, tiang raris sumungkem nyumbah ring malaekate sane sampun ngedengang indike punika ring tiang. 9Nanging malaekate punika ngandika ring tiang sapuniki: "Edaja keto teken manira! Sawireh manira masih dadi parekan, patuh buka kita muah timpal-timpal kitane muah paranabine muah buka sakancan anake ane nuutang sawatek sabdane di cakepane ene. Sumbahja Ida Sang Hyang Widi Wasa!" 10Malih malaekate punika ngandika ring tiang: "Edaja pingitanga pawarah-warahe ane di cakepane ene, sawireh wanengne suba paek. 11Nyenja demen ngae jele apanga terus ia magae jele; nyenja demen ngae cemer depang ia terus cemer, tur nyenja ane sadu depang ia terus malaksana patut; nyenja suba suci depang ia miara kasucian dewekne!" 12Ida Hyang Yesus ngandika: "Padingehangja! Sasajaane Ulun bakal enggal teka! Ulun bakal ngaba hadiah buat sakancan anake, manut pagaennyane suang-suang. 13Ulun ene Alpa lan Omega, Ane Pangawit muah Ane Panyuud, Ane Paling Malu muah Ane Paling Duri." 14Bagia anake sane ngumbah jubahnyane kantos kedas. Anake punika pacang kalugrain wewenang naar woh uripe punika tur ngranjing ring kotane punika ngambah ring kori agunge. 15Nanging sawatek anake sane demen ngapus miwah sane ngiwa, sundel-sundele, anake sane demen ngamademang jadma, anake sane nyumbah arca-arca miwah sawatek anake sane demen mabaos miwah malaksana mobab, anake punika wenten ring jabaan kori agung kotane punika. 16"Ulun ene Yesus, suba ngutus malaekat Ulune buat nuturang sapariunduke ene makejang teken kita, buat sakancan pasamuane. Ulun sentanan Sang Prabu Daud, Ulun bintang siang ane masunaran galang." 17Irika Sang Roh miwah pangantene istri punika ngandika: "Maija!" Sakancan anake sane miragi pangandikane punika mangda taler mabaos: "Maija!" Sapasiraja sane marasa kasatan, mrikija; sapasiraja sane mapakayunan, tampija paica toya sane ngawinang urip punika. 18Tiang puniki Yohanes, saking sujati sarat ngaturang pakeling ring sawatek anake sane kayun mirengang pawarah-warahe sane munggah ring cakepane puniki: "Yen wenten anak sane ngimbuhin sabdane puniki, Ida Sang Hyang Widi Wasa pacang ngimbuhin pasisipipune antuk sengkala-sengkalane sane munggah ring cakepane puniki. 19Maliha yen wenten anak sane ngirangin pawarah-warahe sane munggah ring cakepane puniki, Ida Sang Hyang Widi Wasa taler pacang ngambil bagianipune saking woh wit taru sane ngawinang urip miwah saking kotane suci, sakadi sane sampun kunggahang ring cakepane puniki." 20Ida sane sampun mapaica katerangan ngeniang paindikane puniki makasami, masabda: "Tuah saja buka keto! Ulun bakal enggal teka!" Amin. Durusangja rauh duh Hyang Yesus Panembahan titiang! 21Sih pasuecan Ida Hyang Yesus, nunggilja ring semeton sareng sami! Amin.
Copyright
Learn More


text:
1. SESONGGAN (pepatah)
Puniki wenten mekudang-kudang sesonggan, rauhin suksmanipun luire:
1) Abias pasih, suksemanipun: nenten keni antuk wilangin katahipun.
2) Ada gula ada semut, suksmanipun : anake sane sugih tur dana, irika janten akeyh anake sane rauh nunas pakaryan.
3) Ada andus ada apine, suksmanipun : yening wenten orti ala wiadin ayu, sinah wenten sane jati (pasaja), diastun ipun akidik.
4) Buta tumben kedat, suksmanipun : sakadi anake sane pecak tiwas, kasuen raris ipun sugih, pramangkin ipun sombong, ngagu tur jerbu ring timpal miwah nyama braya.
5) Gede ombake gede angine, suksmanipun : ageng pikolih utawi asil anake, janten ageng taler penelasipun.
6) Kamus majalan, suksmanipun : kaucapang ring anake sane pradnyan tur sampun weruh ring makudang-kudang basa.
7) Katanjung di mata, suksmanipun : sakadi ring anake sane marasa ring dewek iwang ring timpal, raris matemu ring timpalipune punika, mawinan ipun kimud tur kabilbil.
8) Degag delem, suksmanipun : kaucapang ring anake sane degag, ring genahe suung ipun ngapak-ngapak ngaku wanen, sakewanten yening sampun wenten musuh ipun ajerih, makiles mlaib.
9) Duk masanding api, suksmanipun : sakadi anake sane mamusuh-musuhan raris ganahipun matampekan, iwang akidik janten dados rebat/uyut/iyeg.
10) Payuk prungpung misi berem; suksemanipun: pakantenan umah ipune brengbeng, kawenten sejeroning umahipune bersih tur bek madaging barang-barang sane becik-becik (disisine jelek ditengahne lung)
2. SESENGGAKAN(pepatah)
puniki wenten mekudang-kudang sesenggakan, rauhin suksmanipun luire:
1) Buka makpak tebune, ampsne kutang, suksmanipun : Sakadi anake sane makurenan, ring kantun pangantenan, kalih sasuenne kantun bajang kasayangang tur kajungjung, risampune tua tan mampuh kakutang.
2) Buka gowake ngadanin ibane : sekadi anak corah sane nuturang kacorahan padidi
3) Buka naar krupuke, gedenan kroakan, suksmanipun : Sakadi anake sane ngaku wanen kalih jaga muputuang karya, sakewanten nenten wenten buktinipun nglaksanayang.
4) Buka ngenjekin ikut cicinge, mabalik nyaplok, suksmanipun : Sakadi i bapa ngenken i pianak ngrereh napi-napi, raris i pianak mabalik ngenken bapanipune ngerereh punika. Buka payane disisi maukir, ditengahne masumbe : sekadi anak matiosan laksana teken munyine
5) Buka lindunge uyahin, blangsah, suksmanipun : Sakadi anake sane uyang paling nenten uning-uning nongos.Buka katake matindik salah genah : sekadi anake ngangge pepayasan tan nganutin dewek ipun.
6) Buka macane, nakutin lawat, suksmanipun : Sakadi anake sane marasa ring dewekipune iwang wiadin corah, setata ipun mrasa congah wiadin takut tur kabilbil.Buka sumangahe ngugut kanti mati : anake sane nganutin manah ipun, yadiastun ipun padem
7) Buka macane (mionge), ngengkebang kuku, suksmanipun : Sakadi anake sane pradnyan (wikan), ngengkebang kepradnyanan (kawikanan).
8) Buka bukite ejohin, katon ngrawit; suksemanipun : sakadi anake pakantenan ipun saking doh jegeg utawi bagus, kewanten wawu tampek tlektekang ipun bodo, muanipune burik.
9) Buka cicinge ngongkong, tuara pingenan nyegut; suksemanipun : sakadi jadmane sane degag ngaku wanen, kewanten jatinpune getap.
10) Buka goake, ngadanin ibane; suksemanipun: sakadi anake sane corah raris nuturang maling (maling teriak maling).
3. WEWANGSALAN (tamsil)
puniki wenten mekudang-kudang wewangsalan, rauhin suksmanipun luire:
1) Asep menyan majagau, suksmanipun = nakep lenggar aji kau
2) Clebingkah beten biu, suksmanipun = gumi linggah ajak liu
3) Delemk sangut merdah tualen, suksmanipun = medem bangun ngamah dogen
4) Bakat kocok misi isen, suksmanipun = awak bocok tuara ngasen
5) Bangbang dadua ken ceburin, suksmanipun = bajang dadua ken anggurin
6) Bedeg majemuh bangsing di banjar, suksmanipun = jegeg buin lemuh langsing lanjar
7) Baju gadang potongan gantut, suksmanipun = tuyuh magadang tuara maan entut
8) Gamongan kladi jae, suksmanipun = omongan dadi gae
9) Gonda godeg bakat kukur, suksmanipun = goba jegeg baan pupur
10) Idup kedele mati kacang, suksmanipun = idup jele mati sayang
4. PEPARIKAN (pantun)
puniki wenten mekudang-kudang peparikan, rauhin suksmanipun luire:
1) Meli gabus duang kranjang
lamben bodag sing ngenyakin
yadin bagus mata kranjang
enyen kodag mangenyakin.
2) Kaden poh kuning-kuning
Anak manas ko mepelut
Kaden boh kenying-kenying
Anak rengas buin celut
3) Ngalap wani ngaba bawang
Ngalap manggis empes-empesin
Anak jani tuara tawang
Ulat manis mamanesin
4) Bangsing di banjar
Bedeg mejemuh di baleran
Langsing buin lanjar
Jegeg buin lemuh maguleran
5) Clebingkah beten biu
Blahan pane blahan paso
Gumi linggah ajak liu
Ada kene ada keto
6) Be curik mabasa manis
Bungkung pendok sedeng di tujuh
Bajang cerik kenyungne manis
Selat tembok mekita nyujuh
7) Ngalap wani ngaba kemong
Dara lanang suba mati
Anak jani liunan omong
Mara sekenang tan pabukti
8) Be taluh pejang jumah
Kakuane ampel-ampelang
Kaden aluh ngalih somah
Di tuane maselselan
9) Kedis curik mawadah kranjang
Godel kidang jumahan meten
Uling cerik metandang bajang
Tonden bajang suba nganten
10) Doyan liang ngandong kanji
depang tiang ngaba pitu
yan tiang ngelong janji
apang tiang kena tantu.
5. SLOKA (bidal)
Puniki wenten mekudang-kudang Sloka, rauhin suksmanipun luire:
1) Buka slokane, aji keteng mudah, aji dadua mael, suksmanipun : kaucapang ring anake sane neten uning ngajinin pitresnan kalih paweweh anak lianan (timpal).
2) Buka sloka, ajum-ajuman puuh, sangkure masih ia, suksmanipune : sakadi anake sane beog ajum, pamuput ipun pacang pocol wiadin sengkala.
3) Buka slokane, apa ane pamula, keto ane kapupu, sulsmanipun : napi sane kakaryanin, sapunika taelr pikolehipun; yening melaksana kaon, sinah sengkala sane jagi kapanggih.
4) Buka sloka, bani mabak jepun, eda takut kena getahne, suksmanipun : yening purun ngambil pakaryan sane ageng tur abot, sampunang ajerih pacang manggihin pakeweh utawi kabean ageng.
5) Buka slokane, bantang busuk badingang, apa tuara misi, suksmanipun : kiwangane san elintang, yening mangkin malih medalang wiadin raosang, janten ngakehang kanten kaiwangan ipun.
6) Buka slokane, tusing ada bangke mapilih sema; suksmanipun: nenten wenten maling (dusta) pacing ngitung anak, kalih nyama braya genah ipune memaling, asal ipun sampun polih.
7) Buka slokane, kasur ceburin, dui langkahin; suksemanipun; sekancan pakaryan sane mapikolih becik patut marginin (karyanin), yening pakaryane sane mapikolih kaon patut impasin.
8) Buka slokane, adeng buin sepita, suksmanipun : kaucapang ring anake sane kalintang plapan (tangar) ngraos lan melaksana.
9) "Buka slokan gumine, nundunin macan turu, suksmanipun : sakadi anake sane nantangin musuh sane sampun nengil.
10) "Skadi slokan jagate, sukeh anake ngebatang banjar, suksmanipun : wiakti sukeh pisan anake dados klian jaga ngladenin anak akeh (rakyat).
6. BEBLABADAN (permainan bunyi)
puniki wenten mekudang-kudang beblabadan, rauhin suksmanipun luire:
1) Mabunga layu = mayang, arti paribasane = sayang
2) Mabawang putih = kesuna, arti paribasane = pisuna
3) Majempong bebek= jambul, arti paribasane = ngambul
4) Macarang nyuh = papah, arti paribasane = ngepah
5) Madasar nasi = entip, arti paribasane = ngintip
6) Madamar langit = bulan, arti paribasane = bulanan
7) Madamar bangke = angenan, arti paribasane = mapangenan
8) Madamar di carik = kunang-kunang, arti paribasane = tunangan
9) Madon jaka = ron, arti paribasane = makaronan
10) Madakin kuping = tilu, arti paribasane = uling liu
7.SESAWANGAN (perumpamaan)
puniki wenten mekudang-kudang sesawangan, rauhin suksmanipun luire:
1) Batisne lantang kadi batis cangak
2) Romanne selem kadi manggis
3) Bokne gading kadi bok jagung
4) Matane ngonjol kadi mata kidang
5) Alisne nyurarit kadi don intaran
6) Muane kadi bulan purnama
7) Bangkiangne acekel gonad layu
8) Nyonyone kadi nyuh gading kembar
9) Seledetanne kadi tatit
10) Raosne galak kadi cicing borosan
8. PEPINDAN(pengumpamaan)
puniki wenten mekudang-kudang pepindan, rauhin suksmanipun luire:
1) Boke membotan blayag, tegesipun: rambutne maombak-ombakan.
2) Betekan batise meling padi, tegesipun: sekadi beling padi.
3) Cokore mudak sinungsang, tegesipun: sakadi bungan pudake sungsang.
4) Cecapingane nyaling kdang, tegesipun: mirib caling kidang.
5) Cecingakane natit, tegesipun: sledat-sledet manis.
6) Gigine matun sumangka, tegesipun: mirib batun sumangka.
7) Jerijine musuh bakung, tegesipun: rurus ngancan mirib pusuh bakung.
8) Kupinge nyanggar sekar, tegasipun: karnane becik sumpangin sekar.
9) Kukune memapah biu, tegesipun: kukune mirip papah biu, sada lengkung.
10) Lambene barak ngatirah, tegesipun: lambene mirip buah katirah barak.
9. CECIMPEDAN (Teka-Teki)
puniki wenten mekudang-kudang cecimpedan, rauhin suksmanipun luire:
1) Apeke, krek-krek ngejohang? (anak nyampat)
2) Ape sabilang cingak ngejohang? (kuping)
3) Apa lelipi gadang pesu andus? (ubat legu)
4) Apa dituunne mekelo, dimenekne enggal? (tenges)
5) Apa tai belek megantung? (juwet)
6) Apa anak cenik maid cacing? (benang)
7) Apa krik-kirik di duur gununge? (anak macukur)
8) Apa anak cenik ngemu getih? (klepon)
9) Apa ngamah cepok, betek sai-sai? (galeng)
10) Apa sabilang pecuk kajengit? (ceretan)
10. CECANGKRIMAN (syair Teka-Teki)
puniki wenten mekudang-kudang cecangkriman, rauhin suksmanipun luire:
1) Bapa Pucung,
Indeng-indeng di alas gunung,
Panake koryak-koryak,
Di kayune ya padingkrik,
Basang pelung,
Tendase majajambulan.
2) Berag landung,
Ngelah panak cenik liu,
Memene slelegang,
Panak ne jekjek enjekin,
Menek tuun,
Mememne gelut gisiang.
3) Jalan buntu,
Tan masepak nolor terus,
Nyen makeneh mentas,
Apang elahang agigis,
Musti blenggu,
Majalan ditu magaang.
4) Ia majujuk,
Katumbak enu majujuk,
Ane numbak ebah,
Laut ngandang ngulintik,
Bes kadurus,
Pangencele mametelang.
5) Kaki Pucung,
Awak bunter maretungtung,
Basange anginan,
Sing paek ye ninjakin,
Uber kepung,
I kaki incang-incangang.
6) Dratdat-drutdut
Bingah-binguh liwat inguh
Nyumbil sisin pagehan padidi sing dadi ngranjung
Nene catur
Nyamane suba di tengah
7) Meme ayu
Mekamen sitsit a kencrung
A kencrung
Ada manyeropen
Ada ngemaang nyilih
Jani payu
Mengigel jitney ngenah
8) Bapa ketut
Matapa di kayu lusuh
Wilis parupana
Uling cerik kayang mangkin
Tekek ngelut
Tera keles-keles mangisinin.
9) Kumu bungut
Duur bungut gidat jantuk ejit lan baonga
Malih bibih muah ejit
Lambe narung
Silit maka dados pucak
10) Bintang along
Kapaid lalipi laut
Katututin pandan
Enyen taen manepukin
Buka bau
Ceningke ajak makejang
11. CECANGKITAN (olok-olokan)
puniki wenten mekudang-kudang cecangkriman, rauhin suksmanipun luire:
1) Tain cicing dengdeng goreng jaen, tegesipun: 1. Yening dengdenge gorreng sinah jaen, 2. Yening tain cicinge sinah nenten dados goreng.
2) Padange tusing dadi arit, tegesipun: 1. Padange sinah nenten sida dados arit, 2. Yening padange abas antuk arit janten dados.
3) Anake negen tumbak tusing dadi, tegesipun: 1. Yening anake rikala negen napi-napi raris tumbak, janten nenten dados, 2. Kewanten yening anak makta tumbak tegena punika dados.
4) Rumus hitungane makejang sukeh, nanging jalanne makejang tawang,tegesipun: 1. Yening rumus hitungane wiakti sulit (tan kauningin), kewanten jalanne (rurunge) sami kauningin, yening jalan hitungane nenten kauningin.
5) Kapal melabuh madelod, ngenah badajanne, tegesipun: 1. Yening cingakin kapale saking kaler, sinah sisin kapale balerne sane kanten.
6) Ia gelem antudne tusing dadai jalananga, tegesipun: 1. Yening entude sinah nenten dados jalanang, sane kajalanang batis, boya ja entud.
7) Tiang suba lepas uli sekolah, tegesipun: 1. Ipun nglepasin sekolah artine nenten masekolah.
8) Kompek matali gandek, tegesipun: 1. Yening kompeke sane matali nika mawasta gandek.
9) Beh, kakolongane tusing dadi gelekang, tegesipun: 1. Kakolongane sinah nenten dados gelekang, kewanten yening ajeng-ajengan janten dados gelekang.
10) Awak suba bajang enu masih manyonyo, tegesipun: 1. Makasami anake madue nyonyo, boya ja nyeseo nyonyo sakadi anak rare.
12. RAOS NGEMPELIN (ungkapan pelawak)
puniki wenten mekudang-kudang raos ngempelin, rauhin suksmanipun luire:
1) Lamun payu motonan, beli nyelengin. Tegesnipun: I. nyelengin = lakar maang celeng: II. Nyelengin = ningalin sambilang nyeleng.
2) Benang kamene, jaka di pangkunge, tegesipun: 1. Kamen antuk benang, jaka mentik di pangkunge, 2. Benang kamenen, ajaka di pangkunge.
3) Yang nguangun arja, tiang ngaluhin, tegesipun: 1. Dadi galuh, 2. Ngaluhin + juru aluh (nongos).
4) Damar bedauh, mati kanginan, tegesipun: 1. Kanginan = genah ipun medangin, 2. kanginan = tempuh angin.
5) Mamula kacang badaja, mentikne nglodlodang, tegesipun: 1. Nglodlodang = entikipun madlodlod, 2. Nglodlodang = sayan ngelodang.
6) Ring dija palungane mangkin?, tegesipun: 1. Palungane = jaga lunga, 2. Palungane = pangamahan bawi.
7) Napi kalih ditu?, tegesipun: 1. Kalih = dadua, 2. Kalih = ka alih.
8) Ia madagang kamulanne suba telah, tegesipun: 1. Kamulane telah = sanggah kamulane kedas, 2. Kamulane telah = pokok dagangene sampun telas (rugi).
9) Ida dimatuke simpang di pura, tegesipun: 1. Dimantuke = dawegne mantuk (budal), 2. Dimantuke = diman tuke.
10) Madaarsanan malu dini, tegesipun: 1. Daar sanan = pesan madaar dini, 2. daar sanan = naar sanan.
13. SESIMBING (sindiran)
Puniki wenten mekudang-kudang raos sesimbing, rauhin suksmanipun luire:
1) Be di pongerangan baang ngeleb; tegesipun : Sakadi anake ngambil anak istri bajang, sampun kakeniang, rikala ipun lenge, anak istri punika malaib.
2) Bas tegeh baan negak, dilabuhe baonge elung; tegesipun :Sakadi anake polih pangkat tegeh, raris nyeled
pipis utawi korupsi, ipun katara raris kausanayang makarya tur ipun salah maukum.
3) Yadin amunapi tegeh pakeber badudane, diulungne masih ka taine; tegesipun : Yadin amunapi ageng anake polih kabagian, yening sampun ganti surud kasadianipun, taler ipun mawali tiwas sakadi kuna.
4) Semunne nyukcuk langit; tegsipun : Kaucapang ring anake sane sombong.
5) Sadueg-dued semale makecos, pasti taen ulung; tegesipune : Asapunapi je ririh anake, pasti ipun taen iwang utawi salah.
6) Conto sasimbing sane mawangun tembang (Geguritan Sampik Ingtay):
Aduh beli to kenkenang, uh ban ento ene danda juang beli, sang ja nganggeh nyang adauh, ya I Babah nampi danda, ya I Nyonyah masasimbing saking saru, "Cangkeme tempuh timbungan, sikep galak desek pitik".
7) Dadi beler tong nyak ngamah, jeneng jelma betek malu layah duri, amonto ya raris pesu, ka kantor padidian, bane keweh makita pacang mabanyu, yan majujuk meh katara, yan nyongkok awake pelih.
8) Yan beli kadi ring ayam, kalu bojog mati tegil, mua wanci tembuyukan, ikute regreg carungcung, pantes tongosang di teba, rebut muring, matane bengul pilaran.
14. SESAPAN (doa)
Puniki wenten mekudang-kudang raos sesimbing, rauhin suksmanipun luire:
1) Sesapan ngebah taru :
"Ratu Betara Sangkara, titiang nglungsur taru druene, mangda titiang nenten tulah."
2) Sesapan suara kedis caak :
"Kakasang ngengsut di ambune."
3) Sesapan si jabang bayi :
"Ratu Paduka Betara Brahma, icenin raren titiange pasikepan mangda ipun setata rahayu."
4) Sesapan sabeh bales :
"Kaki-kaki bentuyung sampunang kasiabange titiang, tiang cucun kakine."
5) Sesapan ngentasin genah tenget :
"Jero sane nuenang genahe/margine, tiang nyelang genahe icen tiang karahajengan."
6) Sesapan ri kala sungkan, wenten dongkan mamunyi :
"Ih, apa not iba yening ada anak makeneh rahayu, mai, sakewala yening tusing rahayu bakal cotot matane apang kanti buta."
7) Sesapan ri kala mireng suaran paksi tuhu-tuhu :
"Buncul agung sepit semprong tuara bakatanga."
8) Sesapan mabebaosan, masuara cek-ceke :
"Sidi Saraswati."
9) Sesapan angin baret, angin nglinus :
"Ratu Betara Bayu sampunang nglintangi riki, santukan titiang akeh madue anak alit."
10) Sesapan ri kala ngadol ingon-ingon utawi wewalungan :
"Ratu Sang Hyang Rare Angon, ingon-ingon I Ratu adol titiang nglungsur karahajengan."
15. TETINGKESAN
1) Mai medaar ka-paon kangguang nasi ken uyah keres!
2) Kanggoang singgah polos nah, sing maan ngidih ape!
3) Lugrayang titiiang nunas ampura riantuk genah titiange kaon pisan!
4) Kanggoang nah umah uwug, tongos negak sing je ada!
5) Ampura ratu titian kamulan panjak kaliantang tambet!
6) Aksamang ukudan bapane, bapa belog anggon cening rerama!
7) Amone ke ngelah rerama, kadi rasa liwat jlinjingan sing je taena.
8) Dini luh ngayahin I Beli Made, kanggoang metapa lacur.
16. SESAWEN
1) Ngenahang patakut marupa jatma ring carik, kaanggen sarana ngulah kedis.
2) Ngantung pongpongan mabolong tiga ring duwur jelanan kandang ayam, sane matetujun nulakin grubug ayam.
3) Kulit endog ayam katusuk antuk lidi raris muncuk nyane kadagingin tabia.
4) Puniki ciri mederbe pitik, saha matetujon mangda pitike nenten kesander kilat.
5) Wenten anak nandur kelapa saha ngandong anak alit tetiga.
6) Puniki matetuek mangda entik kelapane kuat saha pacang mawoh nged.
7) Anak istri kepura mapusung gonjer.
8) Puniki sesawen anake istri punika kari bajang.
Saurin pitaken ring sor antuk nyoret sinalih tunggil pasaur sane pinih patut!
1. SESONGGAN ( PEPATAH )
1) “Payuk prungpung misi berem” sejeroning basita paribasa Bali kawastanin. . . . .
a. Sesonggan c. raos ngempelin e. wewangsalan
b. Sesenggakan d. peparikan
2) Payuk prungpung misi berem madue arti, sekadi ring sor. . . .
a. Disisine jelek di tengahne lung d. makejang jelek
b. Jelek di tengahne jelek e. tuah jelek
c. Jelek di tengah jele di sisi
3) “Buta tumben kedat”, sejeroning basita paribasa Bali kawastanin. . . .
a. Sesonggan c. raos ngempelin e. wewangsalan
b. Sesenggakan d. peparikan
2. SESENGGAKAN ( IBARAT )
1) “Buka bukite ejohin, katon ngrawit” sejeroning basita paribasa Bali kawastanin. . .
a. Sesonggan c. raos ngempelin e. wewangsalan
b. Sesenggakan d. peparikan
2) Buka gowake ngadanin ibane madue arti, sekadi ring sor. . . . .
a. anak corah sane nuturang kacorahan padidi
b. Disisine jelek di tengahne lung
c. anak matiosan laksana teken munyine
d. anake ngangge pepayasan tan nganutin dewek ipun.
e. anake sane pradnyan (wikan), ngengkebang kepradnyanan (kawikanan).
3) Buka macane, . . . . . . . . . . lawat.
a. Nakutin
b. Kutang
c. Ngasen
d. Naar
e. Negakin
3. WEWANGSALAN (tamsil)
1) suba jelek mara inget madue arti, sekadi ring sor. . . .
a. Tai belek tai blenget
b. Bebee padang gambuh
c. Be bebek be guling
d. Sintat-sintut balebet di punapi
e. Pangigi di kawahe
2) suba jelek mara inget, sejeroning basita paribasa Bali kawastanin. . . .
a. Sesonggan c. raos ngempelin e. wewangsalan
b. Sesenggakan d. peparikan
2) Asep . . . . . .majagau, madue arti nakep lenggar aji kau.
a. Andus c. dupa e. asep
b. Menyan d. roko
4. Peparikan (pantun)
1) Meli gabus duang kranjang
lamben bodag sing ngenyakin
………………………………
enyen kodag mangenyakin.
a. Anak jani liunan omong
b. Uling cerik metandang bajang
c. Ngalap wani ngaba kemong
d. yadin bagus mata kranjang
e. Kaden boh kenying-kenying
2) Clebingkah beten biu
Blahan pane blahan paso
Gumi linggah ajak liu
Ada kene ada keto
sejeroning basita paribasa Bali kawastanin. . . . .
a. Sesonggan c. raos ngempelin e. wewangsalan
b. Sesenggakan d. peparikan
3) Meli gabus duang kranjang
lamben bodag sing ngenyakin
yadin bagus mata kranjang
enyen kodag mangenyakin.
sejeroning basita paribasa Bali kawastanin. . . . .
a. Peparikan d. sesonggan
b. raos ngempelin e. wewangsalan
c. Sesenggakan
d.
5. SLOKA (bidal)
1) Buka slokane, adeng buin sepita, sejeroning basita paribasa Bali kawastanin. . . . .
a. Peparikan d. sesonggan
b. raos ngempelin e. wewangsalan
c. sloka
2) Buka slokane, adeng buin sepita, madue arti, sekadi ring sor . . . . .
a. kaucapang ring anake sane neten uning ngajinin pitresnan kalih paweweh anak lianan (timpal).
b. napi sane kakaryanin, sapunika taelr pikolehipun; yening melaksana kaon, sinah sengkala sane jagi kapanggih.
c. sakadi anake sane nantangin musuh sane sampun nengil.
d. kaucapang ring anake sane kalintang plapan (tangar) ngraos lan melaksana.
e. wiakti sukeh pisan anake dados klian jaga ngladenin anak akeh (rakyat).
3) kaucapang ring anake sane kalintang plapan (tangar) ngraos lan melaksana, sejeroning buka slokane. . . . . .
a. aji keteng mudah, aji dadua mael
b. ajum-ajuman puuh, sangkure masih ia
c. apa ane pamula, keto ane kapupu
d. adeng buin sepita
e. , kasur ceburin, dui langkahin
6. BEBLABADAN (permainan bunyi)
1) Majempong bebek, arti sujatine . . . . . .
a. Ngambul
b. Mapanengan
c. Tresna
d. Jambul
e. Bulan-bulanan
2) Majempong bebek, sejeroning basita paribasa Bali kawastanin. . . . .
a. Peparikan d. sesonggan
b. raos ngempelin e. wewangsalan
c. beblabadan
3) Madasar nasi, arti sujatine . . . . . . . .
a. Saying c. bulanan e. tunangan
b. Ngintip d. mapangenan
c.
7. SESAWANGAN (Perumpamaan)
1) Batisne lantang kadi batis cangak, sejeroning basita paribasa Bali kawastanin. . . . .
a. Peparikan d. sesonggan
b. sesawangan e. wewangsalan
c. beblabadan
2) Alisne nyurarit, kadi . . . . . .
a. Bok jagung c. tatit e. juk
b. Don intaran d. cangak
3) Seledetanne kadi . . . . .
a. Bok jagung c. tatit e. juk
b. Don intaran d. cangak
8. PAPINDAN (pengumpamaan)
1) Cokore mudak sinungsang, tegesipun:
a. mirib caling kidang
b. sledat-sledet manis
c. mirib batun sumangka
d. kukune mirip papah biu, sada lengkung
e. sakadi bungan pudake sungsang
2) Betekan batise meling padi, tegesipun:
a. sekadi beling padi
b. mirib caling kidang.
c. karnane becik sumpangin sekar.
d. lambene mirip buah katirah barak.
e. rambutne maombak-ombakan
3) Cecingakane natit, tegesipun:
a. sledat-sledet manis
b. beling padi
c. mirin caling kidang
d. mirib batus sumangka
e. rambutne maombak-ombakan
9. cecimpedan(teka-teki)
1) apa ke anak cenik ngemu getih?
a. Klepon c. gula bali e. toya
b. Arak d. uyah
2) Apa ke bilang tolih ngejohang?
a. Batis c. kuping e. jantuk
b. Layah d. bok
3) Apa ke ane dituunne enggal, dimenekne makelo?
a. Lidi c. benang e. tenges
b. Jaum d. cacing
10. CECANGKRIMAN (syair Teka-Teki)
1) Bapa pucung, indeng-indeng di alas agung, panake koryak-koryak,….
a. di kayune ya padingkrik, basing pelung, tendase majajambulan.
b. Sing paek ye ninjakin, Uber kepung, I kaki incang-incangang
c. Apang elahang agigis, Musti blenggu, Majalan ditu magaang.
d. Tur macunguh, nanging tusing bisa ngungas
e. Taut ngandang ngulintik, bes kadurus, pengencele mametelang
2) Jalan buntu, tan masepak nolor terus, nyen makeneh mentas-apang elahan agigis,
a. Asing paek ya ninjakin, uber kepung,I kaki incang-incangang
b. Apang elahang agigis, Musti blenggu, Majalan ditu magaang.
c. panakne jekjek enjekin, menek tuun, memenne gelut gisiang
d. Sing paek ye ninjakin, Uber kepung, I kaki incang-incangang.
e. Dikayune ya padingkrik, basang pelung, tendase majajambulan
3) Jalan buntu, tan masepak nolor terus, nyen makeneh mentas-apang elahan agigis, sejeroning basita paribasa Bali kawastanin. . . . .
a. Peparikan d. sesonggan
b. cecangkriman e. wewangsalan
c. beblabadan
11. CECANGKITAN (syair teka-teki)
1) Tain cicing dengdeng goreng jaen, tegesipun:
a. 1. Yening dengdenge gorreng sinah jaen, 2. Yening tain cicinge sinah nenten dados goreng.
b. 1. Padange sinah nenten sida dados arit, 2. Yening padange abas antuk arit janten dados.
c. 1. Ipun nglepasin sekolah artine nenten masekolah.
d. 1. Yening kompeke sane matali nika mawasta gandek.
e. 1. Makasami anake madue nyonyo, boya ja nyeseo nyonyo sakadi anak rare.
2) Kapal melabuh madelod, ngenah badajanne, tegesipun:
a. Yening cingakin kapale saking kaler, sinah sisin kapale balerne sane kanten.
b. Yening entude sinah nenten dados jalanang, sane kajalanang batis, boya ja entud.
c. 1. Kakolongane sinah nenten dados gelekang, kewanten yening ajeng-ajengan janten dados gelekang.
d. 1. Yening rumus hitungane wiakti sulit (tan kauningin), kewanten jalanne (rurunge) sami kauningin, yening jalan hitungane nenten kauningin.
e. 1. Yening anake rikala negen napi-napi raris tumbak, janten nenten dados, 2. Kewanten yening anak makta tumbak tegena punika dados.
3) Yening anake rikala negen napi-napi raris tumbak, janten nenten dados, 2. Kewanten yening anak makta tumbak tegena punika dados……
a. Rumus hitungane makejang sukeh, nanging jalanne makejang tawang
b. Kapal melabuh madelod, ngenah badajanne
c. Anake negen tumbak tusing dadi,
d. Ia gelem antudne tusing dadai jalananga
e. Awak suba bajang enu masih manyonyo
12. RAOS NGEMPELIN (ungkapan pelawakan)
1) Lamun payu motonan, beli nyelingin, tegesipun……
a. 1. Dadi galuh, 2. Ngaluhin + juru aluh (nongos).
b. 1. Nyelengin = lakar maan celeng, 2. Nyelengin = ningalin sambilang nyeleng.
c. 1. Kamen antuk benang, jaka mentik di pangkunge, 2. Benang kamenen, ajaka di pangkunge.
d. 1. Daar sanan = pesan madaar dini, 2. daar sanan = naar sanan.
e. 1. Dimantuke = dawegne mantuk (budal), 2. Dimantuke = diman tuke.
2) Yang nguangun arja, tiang ngaluhin, tegesipun….
a. 1. Dadi galuh, 2. Ngaluhin + juru aluh (nongos).
b. 1. Kamen antuk benang, jaka mentik di pangkunge, 2. Benang kamenen, ajaka di pangkunge.
c. 1. Kanginan = genah ipun medangin, 2. kanginan = tempuh angin.
d. 1. Nyelengin = lakar maan celeng, 2. Nyelengin = ningalin sambilang nyeleng.
e. 1. Dimantuke = dawegne mantuk (budal), 2. Dimantuke = diman tuke.
3) Madaarsanan malu dini, tegesipun…..
a. 1. Daar sanan = pesan madaar dini, 2. daar sanan = naar sanan.
b. 1. Kamulane telah = sanggah kamulane kedas, 2. Kamulane telah = pokok dagangene sampun telas (rugi).
c. 1. Nglodlodang = entikipun madlodlod, 2. Nglodlodang = sayan ngelodang.
d. 1. Kanginan = genah ipun medangin, 2. kanginan = tempuh angin.
e. 1. Nyelengin = lakar maan celeng, 2. Nyelengin = ningalin sambilang nyeleng.
13. SESIMBING (sindiran)
1) Be di pongerangan baang ngeleb, sejeroning basita paribasa Bali kawastanin. . . . .
a. Sesimbing c. sesonggan e. sloka
b. Sesenggakan d. beblabadan
2) Bas tegeh baan negak, dilabuhe baonge elung; tegesipun :
a. Sakadi anake polih pangkat tegeh, raris nyeled
b. Kaucapang ring anake sane sombong.
c. Asapunapi je ririh anake, pasti ipun taen iwang utawi salah.
d. Sakadi anake ngambil anak istri bajang, sampun kakeniang, rikala ipun lenge, anak istri punika malaib
e. Sekadi hidup anake ada dibaduur ada di beten
3) Bas tegeh baan negak, dilabuhe baonge elung; tegesipun :Sakadi anake polih pangkat tegeh, raris nyeled. Sejeroning basita paribasa Bali kawastanin. . . . . .
a. Sesimbing c. sesonggan e. sloka
b. Sesenggakan d. beblabadan
14. SESAPAN (doa)
1)"Kaki-kaki bentuyung sampunang kasiabange titiang, tiang cucun kakine." sejeroning basita paribasa Bali kawastanin. . . . .
a. sesapan c. sesonggan e. sloka
b. sesimbing d. beblabadan
2) Sesapan suara kedis caak :
a. "Ratu Betara Sangkara, titiang nglungsur taru druene, mangda titiang nenten tulah."
b. "Kakasang ngengsut di ambune."
c. "Kaki-kaki bentuyung sampunang kasiabange titiang, tiang cucun kakine."
d. "Jero sane nuenang genahe/margine, tiang nyelang genahe icen tiang karahajengan."
e. "Buncul agung sepit semprong tuara bakatanga."
3) Sesapan mabebaosan, masuara cek-ceke :
"Sidi Saraswati." sejeroning basita paribasa Bali kawastanin. . . . .
a. sesapan c. sesonggan e. sloka
b. sesimbing d. beblabadan
15. TETINGKESAN
1) Mai medaar ka-paon kangguang nasi ken uyah keres! sejeroning basita paribasa Bali kawastanin. . . . .
a. tetingkesan c. sesonggan e. sloka
b. sesimbing d. beblabadan
2) conto tetingkesan:
a. Mai medaar ka-paon kangguang nasi ken uyah keres!
b. apa ke anak cenik ngemu getih?
c. makunyit dialas
d. madamar bangke
e. buta tumben kedat
3) Mai ………… ka-paon kangguang nasi ken uyah keres!
a. ngajeng c. ngrayunan e. neda
b. medaar d. ngamah
16. SESAWEN
1) Anak istri kepura mapusung gonjer. sejeroning basita paribasa Bali kawastanin. . . . .
a. sesawen c. sesonggan e. sloka
b. sesimbing d. beblabadan
2) Wenten anak nandur ….. saha ngandong anak alit tetiga.
a. kepala c. baong e.lambe
b. batis d. mata
3) Puniki sesawen anake istri punika kari bajang. sejeroning basita paribasa Bali kawastanin. . . . .
a. sesawen c. sesonggan e. sloka
b. sesimbing d. beblabadan